Diari Oficial de la Generalitat Valenciana


Sumari del DOGV 5188, del 31-01-2006 (2006/406)

RESOLUCIÓ de 21 de desembre de 2005, de la Direcció General de Treball i Seguretat Laboral, per la qual es disposa el registre i la publicació del V Conveni Col·lectiu Laboral per al Sector Privat de Residències per a la Tercera Edat a la Comunitat Valenciana (Codi núm. 8000265).
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5188

Data del DOGV
:   31-01-2006

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2006/406


Data del document
:   21-12-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

 Descriptors 

:   * equipament social
    * conveni col·lectiu
    * treballador social
    * tercera edat

RESOLUCIÓ de 21 de desembre de 2005, de la Direcció General de Treball i Seguretat Laboral, per la qual es disposa el registre i la publicació del V Conveni Col·lectiu Laboral per al Sector Privat de Residències per a la Tercera Edat a la Comunitat Valenciana (Codi núm. 8000265). [2006/406]  
Vist el text del V Conveni Col·lectiu Laboral per al Sector Privat de Residències per a la Tercera Edat a la Comunitat Valenciana, subscrit per la Comissió Negociadora en data 21 de novembre de 2005, que està integrada, de part empresarial per representants d'AERTE i LARES CV, i de part dels treballadors, per representants dels sindicats FS CC OO i FSP UGT, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides pel Reial Decret 4105/82, de 29 de desembre, acorda  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Generalitat Valenciana.  
València, 21 de desembre de 2005.. El director general de Treball i Seguretat Laboral: Román Ceballos Sancho  
V Conveni Col·lectiu Laboral per al sector privat de residÈncies per a la tercera edat a la Comunitat Valenciana. Anys 2005 a 2007  
CapÍtol I  
Article 1. Àmbit funcional  
El present conveni col·lectiu serà d'aplicació en les empreses i establiments que exercisquen la seua activitat com a residències per a la tercera edat, centres sociosanitaris i centres de dia, estos últims de titularitat i gestió privada.  
Queden expressament excloses de l'àmbit d'aplicació d'este conveni, les empreses que realitzen específiques atencions sanitàries com a activitat fonamental, entenent esta exclusió, sense perjudici de l'assistència sanitària als residents com a conseqüència dels problemes propis de la seua edat.  
Article 2. Àmbit territorial  
Este conveni tindrà el seu àmbit d'aplicació en tot el territori de la Comunitat Valenciana.  
Article 3. Àmbit personal   
Queda comprés en l'àmbit del conveni el personal que presta o preste els seus servicis en les empreses afectades per este.  
Queda expressament exclòs el personal que preste els seus servicis en residències dependents de l'administració.  
Article 4. Vigència i duració  
El present conveni col·lectiu entrarà en vigor l'1 de gener del 2005, i tindrà vigència fins al 31 de desembre del 2007, amb independència de la data en què siga firmat, o del dia en què siga publicat en el Diari Oficial de la Generalitat Valenciana (DOGV).  
Article 5. Denúncia i pròrroga  
Qualsevol de les parts firmants podrà denunciar el present conveni trenta dies abans del seu venciment.  
Perquè la denúncia tinga efecte haurà de fer-se per mitjà de comunicació escrita a l'altra part, comunicació que haurà de registrar-se en la Conselleria d'Economia, Hisenda i Ocupació amb una antelació mínima de trenta dies abans del seu venciment.  
Una vegada denunciat el conveni, fins que no s'arribe a un acord sobre el nou conveni, s'entendrà que es prorroga automàticament d'any en any, en este cas, el salari base i el plus d'assistència s'incrementaran tenint en compte l'Índex de Preus al Consum (IPC) previst pel Govern per a l'any en curs.  
En cas de no denúncia del conveni per qualsevol causa, s'entendrà que es prorroga automàticament d'any en any amb un augment en els conceptes salarials del IPC previst pel Govern, i revisió al IPC real per a l'Estat.  
Article 6. Vinculació a la totalitat  
Les condicions pactades formen un tot orgànic i indivisible i a efectes de la seua aplicació pràctica, seran considerades globalment.  
En el cas que la jurisdicció laboral, a instàncies de l'Autoritat Laboral o qualsevol dels afectats, anul·le algun dels pactes del present conveni col·lectiu, quedarà sense efecte la totalitat, i les parts afectades hauran de constituir una nova mesa negociadora en el termini de dos mesos a partir de la fermesa de la sentència, a fi de procedir a la renegociació del seu contingut.  
Article 7. Garantia ad personam . condició més beneficiosa.  
Les condicions pactades en el present conveni constituïxen un tot orgànic indivisible i, a efectes de la seua aplicació, seran considerades globalment.  
Les condicions pactades en este conveni són compensables i absorbibles en la totalitat amb les que regiren abans d'este per imperatiu legal o conveni col·lectiu.  
En conseqüència, són compensables totes les millores, plus, premis, primes o qualsevol altra retribució econòmica concedida per les empreses, sempre que estes no estiguen motivades per una millor productivitat (superior a la normal).  
Com a única excepció expressa al que disposa el paràgraf anterior s'establix que no pertocarà la compensació ni la absorció del .Complement Personal de Garantia. (CPG) que s'estiga percebent.  
Article 8. Comissió Negociadora  
La Comissió Negociadora quedarà constituïda pels representants de les associacions empresarials afectades pel present conveni i pel personal de les dites entitats representat per les centrals sindicals amb la legal implantació. La distribució dels seus membres està en funció de la proporció de la seua representativitat al si de les empreses afectades.  
Quedarà constituïda en el termini màxim d'un mes a partir de la denúncia del conveni, amb igual representativitat numèrica entre ambdues parts, actuaran de president i secretari de la dita Comissió Negociadora les persones que els membres de la mesa acorden, per majoria de cada una de les representacions.  
Article 9. Comissió Paritària  
Es crea una Comissió Paritària del conveni com a òrgan d'interpretació, arbitratge, conciliació i vigilància del seu compliment.  
Serà preceptiu sotmetre a la Comissió Paritària tots aquells problemes, discrepàncies o conflictes que puguen sorgir de l'aplicació o interpretació del conveni, amb caràcter previ al plantejament dels distints supòsits davant l'Autoritat o Jurisdicció Laboral competent.  
Ambdues parts convenen sotmetre a la Comissió Paritària tots aquells problemes, discrepàncies o conflictes que puguen sorgir de l'aplicació o interpretació del conveni, amb caràcter previ al plantejament dels distints supòsits davant l'Autoritat o Jurisdicció Laboral competent.  
La Comissió Paritària estarà integrada per vuit membres, quatre en representació dels empresaris i altres quatre en representació del personal firmant d'este conveni col·lectiu.  
La Comissió Paritària es reunirà sempre que ho sol·licite qualsevol de les representacions amb indicació del tema o temes a tractar, i es farà públic allò acordat en tots els centres de treball.  
S'assenyala com a domicili de la Comissió Paritària, el c/Virgen de la Cabeza, 64, 1r, 3a. de València.  
Per a poder adoptar acords hauran d'assistir a la reunió de la Comissió més de la meitat dels components per cada una de les dues parts representades.  
Durant la vigència del present conveni, la Comissió quedarà integrada per les següents parts  
Per la patronal:  
Associació Empresarial de Residències i Servicis Socials de la Comunitat Valenciana (AERTE).  
Associació de residències i servicis d'atenció als majors, de la Comunitat Valenciana-Sector Solidari (LARES).  
Per les centrals sindicals:  
Federació de Servicis Públics de la Unió General de Treballadors del País Valencià (FSP-UGT. PV)  
Federació de Sanitat i Sectors Sociosanitaris de Comissions Obreres del País Valencià (FS-CC OO-PV)  
Article 10. Increments i clàusula de revisió  
Increments:  
Any 2005:  
S'acorda la taula salarial que s'adjunta com annex I, que ha sigut fixada aplicant-li el IPC previst pel Govern més 2 punts.  
Any 2006:  
S'acorda un increment per a este any del IPC previst pel Govern més 2 punts, llevat que este increment siga superior a l'establit en les taules salarials en el seu còmput anual que queden reflectides en el Conveni Marc Estatal de Residències Privades de Persones Majors i del Servici d'Ajuda a Domicili (incloent-hi la quantia equivalent a un trienni), en este cas s'aplicarien les taules del conveni estatal.  
Any 2007:  
S'acorda el següent per a aplicar l'increment per a este any:  
En el cas que la convergència s'haja donat en l'any 2006, per al 2007 s'aplicaran les taules establides en el Conveni Marc Estatal de Residències Privades de Persones Majors i del Servici d'Ajuda a Domicili (incloent-hi la quantia equivalent a un trienni), garantint que el brut anual resultant siga superior en un 0,10%.  
En cas contrari s'aplicaran les taules salarials en el seu còmput anual que queden reflectides en el Conveni Marc Estatal de Residències Privades de Persones Majors i del Servici d'Ajuda a Domicili (incloent-hi la quantia equivalent a un trienni); garantint que el brut anual resultant siga superior en un 0,10%.  
La categoria de TASOC, única figura que a la firma del present conveni està amb retribució superior a la del Conveni Marc Estatal de Residències Privades de Persones Majors i del Servici d'Ajuda a Domicili, tindrà en este any un increment de IPC real, si en este període continua estant per damunt de l'estatal.  
En cada un dels anys, serà la Comissió Paritària o la Comissió Negociadora en funcions de Comissió Paritària, l'encarregada d'establir i publicar les taules salarials corresponents.  
Clàusula de revisió:  
En el cas que l'Índex de Preus al Consum (IPC) per a l'Estat registrat per l'Institut Nacional d'Estadística (INE) per a l'any 2005 registre un increment superior al IPC previst pel Govern, s'efectuarà una revisió de la taula salarial tan prompte com es constate oficialment la dita circumstància en l'excés sobre la indicada xifra, amb efectes retroactius des de l'1 de gener del 2005. L'increment que resulte es pagarà en una sola paga, en el mes següent a la publicació de les taules, estes quanties passaran a incorporar-se als distints conceptes salarials i serviran de base per a la fixació de la taula salarial de l'any 2006.  
Tan prompte com es conega oficialment el IPC es reunirà la Comissió Paritària del conveni per a procedir d'acord amb allò establit a la confecció i actualització de les noves taules salarials d'acord amb la revisió mencionada, així com a l'establiment i confecció de les taules salarials de l'any 2006.  
En el cas que l'Índex de Preus al Consum (IPC) per a l'Estat registrat per l'Institut Nacional d'Estadística (INE) per a l'any 2006 registre un increment superior al IPC previst pel Govern, s'efectuarà una revisió de la taula salarial tan prompte com es constate oficialment la dita circumstància en l'excés sobre la indicada xifra, amb efectes retroactius des de l'1 de gener del 2006. L'increment que resulte es pagarà en una sola paga, en el mes següent a la publicació de les taules, estes quanties passaran a incorporar-se als distints conceptes salarials i serviran de base per a la fixació de la taula salarial de l'any 2007.  
Tan prompte com es conega oficialment el IPC es reunirà la Comissió Paritària del conveni per a procedir d'acord amb allò establit a la confecció i actualització de les noves taules salarials d'acord amb la revisió mencionada, així com a l'establiment i confecció de les taules salarials de l'any 2007.  
En el cas que l'Índex de Preus al Consum (IPC) per a l'Estat registrat per l'Institut Nacional d'Estadística (INE) per a l'any 2007 registre un increment superior al IPC previst pel Govern, s'efectuarà una revisió de la taula salarial tan prompte com es constate oficialment la dita circumstància en l'excés sobre la indicada xifra, amb efectes retroactius des de l'1 de gener del 2007. L'increment que resulte es pagarà en una sola paga, en el mes següent a la publicació de les taules, estes quanties passaran a incorporar-se als distints conceptes salarials i serviran de base per a la fixació de la taula salarial de l'any 2008.  
Tan prompte com es conega oficialment el IPC es reunirà la Comissió Paritària o, si no n'hi ha, la Comissió Negociadora en funcions de Comissió Paritària del conveni, per a procedir d'acord amb allò establit a la confecció i actualització de les noves taules salarials d'acord amb la revisió mencionada.  
La revisió per a l'any 2007, sols serà d'aplicació en cas que n'hi haja en el Conveni Marc Estatal de Residències Privades de Persones Majors i del Servici d'Ajuda a Domicili.  
CAPÍTOL II  
Article 11. Organització del treball  
L'organització del treball correspon a l'empresa. En este sentit, l'empresa desenvoluparà les seues facultats d'organització sense perjudici del deure d'informació i consulta prèvia que té cap als representants del personal i seccions sindicals.  
Per a això, podrà establir, amb la informació corresponent als representants de personal, entre altres aspectes, sistemes de valoració, racionalització, millora de mètodes, processos d'optimització del treball, l'establiment de plantilles de personal, etc.  
L'objectiu de l'organització de l'empresa és aconseguir un nivell òptim d'eficiència de tots els servicis, en la correcta utilització dels recursos humans i materials adscrits a estos. Seran criteris inspiradors de l'organització del treball:  
a) Planificació i ordenació dels recursos humans  
b) Adequació dels recursos humans a les necessitats del servici.  
c) Professionalització dels treballadors.  
d) Adequació i valoració dels llocs de treball.  
e) Racionalització, simplificació i millora dels processos i mètodes de treball.  
f) Respectar els principis recollits en la Llei de Prevenció de Riscos Laborals i el Reglamento que la desplega  
CAPÍTOL III  
Article 12. Classificació professional  
S'establixen els grups professionals següents, segons el nivell de titulació, coneixement o experiència exigides per al seu ingrés. En virtut de la tasca a realitzar i de la idoneïtat de la persona, quan no es crega necessària l'exigència de titulació, el contracte determinarà el grup en el qual s'ha d'integrar la persona contractada d'acord amb els coneixements i les experiències necessàries en relació amb les funcions a exercir.  
Grup A1: Consell d'Administració i Gerència.  
Grup A2: Titulats superiors i caps.  
Grup B: Titulats mitjans.  
Grup C: Personal tècnic i caps intermedis.  
Grup D: Personal auxiliar.  
Grup E: Personal subaltern i personal no qualificat.  
Les categories professionals són les que es detallen en la taula salarial d'este conveni, i la seua definició consta en l'annex III.  
Article 13. Plantilles  
A fi de fomentar la contractació indefinida i de dotar d'una major estabilitat els contractes vigents, s'acorda que totes les empreses afectades pel present conveni hauran de tindre un 75% de personal, sobre la plantilla mínima que legalment li siga exigida en cada situació, amb contractes indefinits a 31 de desembre de 2005.  
En el cas d'empreses de nova creació s'hauran d'aconseguir els percentatges següents:  
A la finalització del segon any d'activitat: 50%.  
A la finalització del tercer any d'activitat: 65%.  
A la finalització del quart any d'activitat: 75%.  
Per a calcular els percentatges acordats en este apartat, es prendrà com a referència el nombre de llocs de treball ocupats de forma contínua en l'any immediatament anterior.  
Els percentatges de contractació recollits en este articles, hauran de ser complits en l'àmbit del centre de treball.  
No es considerarà inici de l'activitat la continuació del servici per l'aplicació de l'article 44 de l'Estatut dels Treballadors.  
Article 14. Contracte de treball  
Amb l'objecte de dotar-nos d'un model de relacions laborals estable, que beneficie tant les empreses com el personal, que elimine les desigualtats que s'hagen pogut o es pretenguen establir en l'accés a l'ocupació i les condicions de treball respecte a les dones, els joves, els immigrants, les persones amb discapacitats i per als que tenen treball temporal o a temps parcial, que contribuïsca a la competitivitat de les empreses, a la millora de l'ocupació i a la reducció de la temporalitat i rotació d'este i a fi d'aconseguir que l'atenció als residents i usuaris siga de la major qualitat i més qualificada possible, es determinen els criteris següents sobre modalitats de contractació, sent prioritària la contractació indefinida.  
Segons el que disposa l'article 15.6 de l'Estatut dels Treballadors, els treballadors i les treballadores amb contractes temporals i de duració determinada tindran els mateixos drets que els treballadors i treballadores amb contractes de duració indefinida, sense perjuí de les particularitats específiques de cada una de les modalitats contractuals en matèria d'extinció del contracte i d'aquelles expressament previstes en la llei en relació amb els contractes formatius i amb el contracte d'inserció.  
Contracte indefinit:  
És el que es concerta sense establir límits de temps en la prestació de servicis. Adquirirà la condició de personal indefinit, siga quina siga la modalitat de contractació, el personal que no haja sigut donat d'alta en la Seguretat Social, una vegada transcorregut un termini igual al legalment fixat per al període de prova i el personal amb contracte temporal subscrit en frau de llei.  
Contracte eventual per circumstàncies de la producció:  
Contractes eventuals que es concerten per a atendre les circumstàncies del mercat, acumulació de tasques, excessos de comandes, previst en l'article 15.1.b. del Text Refós de la Llei de l'Estatut dels Treballadors (RD Legislatiu 1/1995 de 24 de Març).  
Podran tindre una duració màxima de dotze mesos, dins d'un període de divuit mesos, comptat a partir del moment en què es produïsquen les dites causes. Si se subscriu per un període inferior a la duració màxima permesa podrà prorrogar-se una sola vegada, sense que la duració total supere la duració màxima, i no es podrà contractar un altre treballador/a per al mateix lloc de treball pel qual s'haja subscrit un contracte d'esta modalitat fins almenys un any després d'haver finalitzat el dit contracte. En cas de fer-ho, el contracte així subscrit es convertirà automàticament en contracte indefinit  
En les empreses en què siga d'aplicació este conveni, esta modalitat de contractació podrà ser utilitzada, entre altres supòsits, quan es donen les circumstàncies següents:  
a) Quan transitòriament augmente el grau mitjà de dependència del conjunt de les persones ateses, utilitzant qualsevol de les escales de valoració reconeguda per la corresponent administració pública.  
b) En cas d'estades temporals. S'entendrà com a estada temporal aquella que siga igual o inferior a tres mesos.  
c) Quan l'ocupació del centre excedisca del 80% de la seua capacitat màxima autoritzada. En relació amb les places ocupades que excedisquen de l'esmentat percentatge s'aplicarà l'escala següent:  
D'1 a 3 .places. 1 contracte.  
De 4 a 6 .places. 2 contractes.  
De 7 a 9 .places. 3 contractes.  
De 10 a 12 .places. 4 contractes.  
Se seguirà esta progressió fins a la totalitat de places ocupades.  
En els tres casos anteriors els representants dels treballadors i treballadores seran informats de les dites situacions.  
Contracte per obra o servici determinat:  
Hauran de ser utilitzats per les empreses, per a cobrir el personal eventual fins a completar la plantilla preceptiva i després del compliment d'allò reflectit en l'article 13 del present conveni, amb l'escala següent:  
D'1 a 3 .places ocupades. 1 contracte.  
De 4 a 6 .places ocupades. 2 contractes.  
De 7 a 9 .places ocupades. 3 contractes.  
De 10 a 12 .places ocupades. 4 contractes.  
Se seguirà esta progressió fins a la totalitat de places ocupades.  
S'establix que cada 3 places que siguen desocupades es pot rescindir el contracte a un treballador o treballadora contractat per esta modalitat, establint-se esta situació com a clàusula resolutòria del contracte. La finalització del contracte per esta causa donarà dret què el treballador perceba una indemnització de 8 dies de salari per cada any de servici, segons el que establix l'article 49. 1 c) de l'Estatut dels Treballadors.  
El personal que es veja afectat per esta mesura conformarà una borsa d'ocupació per cada una de les categories professionals, de tal forma que conforme recupere l'empresa el seu nivell d'ocupació de places, el dit personal s'anirà reincorporant al treball.  
Esta reincorporació es durà a terme de la manera següent:  
Ocupació de 3 places Reincorporació d'1 cessat  
Ocupació de 4 a 6 places Reincorporació de 2 cessats  
Ocupació de 7 a 9 places Reincorporació de 3 cessats  
Així successivament fins a la reincorporació de la totalitat del personal cessat.  
Estos contractes no podran ser utilitzats en els casos de suspensió del contracte per les causes de l'art. 45 del Estatut dels Treballador, ni per vacances  
Contracte d'Interinitat:  
Es regularà pel que establix l'article 15 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors, desplegat per Reial Decret 2720/1998 de 18 de desembre de 1998.  
Contracte d'inserció:  
Es regularà pel que establix l'article 15 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors.  
Contractes en Pràctiques:  
Es regularà pel que establix l'article 11 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors, desplegat per Reial Decret 488/1998 de 27 de març de 1998.  
Estos contractes tindran una duració inicial de dotze mesos, i podran ser prorrogables en períodes de sis mesos fins al màxim del límit legal. Les retribucions per a estos contractes seran com a mínim del 85% de la categoria per a la qual es contracten.   
Contracte per a la Formació:  
Es regularà pel que establix l'article 11 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors, desplegat per Reial Decret 488/1998 de 27 de març de 1998.  
Estos contractes tindran una duració inicial de dotze mesos, i podran ser prorrogables en períodes de sis mesos fins al màxim del límit legal. Les retribucions per a estos contractes seran com a mínim del 85% de la categoria per a la qual es contracten. No es podran realitzar a majors de 20 anys i el personal contractat per formació no podrà superar el límit establit per la legislació vigent.   
Contracte a Temps Parcial:  
Es regularà pel que establix l'article 12 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors.  
En els contractes a temps parcial de duració indefinida el percentatge màxim de nombre d'hores complementàries serà del 60% de les hores ordinàries contractades, sent que, la suma de les hores ordinàries i de les hores complementàries no podrà excedir el límit legal del treball a temps parcial. Quan el temps efectiu de treball d'estos treballadors arribe al 80% de la jornada anual sense comptar les hores complementàries, passaran a una contractació indefinida a temps complet per mitjà de novació contractual.  
La jornada diària d'esta modalitat de contractació indefinida es realitzarà de forma contínua, excepte pacte diferent amb els representants dels treballadors.  
El pacte d'hores complementàries que obligatòriament s'arreplegarà en el contracte de treball, haurà d'arreplegar el nombre d'hores complementàries la realització de les quals podrà ser requerida per l'empresari, així com la seua distribució i forma de realització.  
El treballador haurà de conéixer el dia i l'hora de la realització de les hores complementàries amb un preavís mínim de 7 dies, o 48 hores en cas d'urgent necessitat, respectant-se sempre els límits en matèria de jornada i descansos.  
En el cas que el contracte de treball a temps parcial es formalitze amb el treballador en atenció a la voluntat i disponibilitat d'este per a la realització d'hores complementàries, i sempre que esta circumstància es faça constar expressament en el contracte de treball, la renúncia definitiva del treballador a la realització d'estes hores comportarà l'extinció del contracte al qual aquelles es vinculen, llevat que esta revocació es base i formule segons es concreta per l'article 12.5 g) de l'Estatut dels Treballadors.  
Els treballadors que realitzen la seua prestació sota esta modalitat contractual, amb una antiguitat en l'empresa de dos anys o més, i que tinguen vigent el pacte d'hores complementàries, tindran preferència per a la cobertura d'aquelles vacants que puguen produir-se a temps complet, sempre que corresponga al seu mateix grup professional o categoria equivalent.   
Els contractats a temps parcial no podran realitzar hores extraordinàries, excepte les degudes a causes de força major.  
Contracte de Relleu:  
Es regularà pel que establix l'article 12 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors.  
Contracte de Substitució per anticipació de l'edat de jubilació als 64 anys:  
Es regularà pel que establix el RD 1184/1985. El contracte de treball subscrit amb el treballador substitut podrà concertar-se a l'empara de qualsevol de les modalitats de contractació vigent, excepte, contractes a temps parcial i contractes temporals per circumstàncies del mercat, acumulació de tasques o excés de comandes (les modalitats previstes en l'article 15.1.b de l'Estatut delsTreballadors)  
Foment de la contractació de treballadors amb capacitat disminuïda.  
L'empresa, en atenció a les dificultats existents per a la integració social de les persones amb capacitat disminuïda, i entenent que la forma idònia d'aconseguir la dita integració és a través de la inserció de les mencionades persones en el mercat laboral, assumix la conveniència de contractar treballadors la capacitat dels quals es trobe disminuïda, per la qual cosa a este efecte adquirix el compromís de tindre coberts amb els dits treballadors el nombre de llocs de treball exigits per la normativa vigent.  
Article 15. Període de prova  
S'establix un període de prova segons el que regula l'Estatut dels Treballadors:  
Grup A: Sis mesos.  
Grup B: Quaranta-cinc dies treballats  
Grup C: Trenta dies treballats  
Grup D: Trenta dies treballats.  
Grup E: Catorze dies treballats.  
El període de prova haurà de ser pactat per escrit i, durant la seua vigència, les parts contractants podran resoldre de forma unilateral i lliurement la relació laboral sense necessitat de preavís i sense dret a cap indemnització. Este període no podrà superior a un terç de la duració del contracte.  
Article 16. Ingrés i provisió de vacants  
Els llocs vacants o de nova creació seran coberts conforme al procediment següent:  
1. Convocatòria interna. Tindrà dret de preferència a cobrir les vacants existents el personal que pertanga a la mateixa empresa en qualitat de fixos, sempre que reunisca les condicions que s'exigisquen per a l'exercici del lloc de treball. Tot el personal tindrà dret a presentar-se a les dites places en igualtat de condicions.  
En este procés participaran els representants dels treballadors.  
Queda exclòs este procediment en la cobertura de llocs de confiança, que són: director/a, subdirector/a, supervisor/a, governant/a i aquelles persones que en algun moment puguen substituir-los.  
2. Convocatòria externa. Si la plaça no es cobrix a través del procediment anterior, es realitzarà per mitjà d'oferta externa i s'hauran de superar unes proves de capacitació per al treball que s'ha d'exercir, les dites proves seran adequades al perfil del lloc de treball.  
Article 17. Treballs de superior i inferior categoria  
Si es necessita destinar el personal a tasques corresponents a una categoria inferior, serà necessari l'informe previ del comité d'empresa, delegats sindicals o delegats de personal, i el personal percebrà durant este temps el salari corresponent a la seua categoria professional.  
Per als treballs d'inferior categoria mai es podran superar els tres mesos en un període d'un any o de sis mesos en tres anys.  
Quan es destine el personal a tasques corresponents a una categoria superior, però no siga procedent legalment o convencionalment l'ascens, el personal tindrà dret a la diferència retributiva entre la categoria assignada i la funció que realment realitze.  
Article 18. Cessaments en l'empresa  
El personal que voluntàriament vulga causar baixa en l'empresa haurà de notificar-li-ho per escrit, i rebre el justificant de recepció de la dita petició almenys amb l'antelació següent a la data de la seua baixa definitiva:  
Grup A1: Tres mesos.  
Grup A2: Dos mesos.  
Grup B: Un mes.  
Grup C: Un mes.  
Grup D: Quinze dies.  
Grup E: Quinze dies.  
La falta de preavís establit facultarà l'empresa per a deduir de la liquidació del personal, l'equivalent diari del seu salari brut per cada dia que falte en el reglamentari preavís anteriorment fixat.  
Les empreses estaran obligades a preavisar en els contractes eventuals per circumstàncies de la producció que tinguen una duració de sis o més mesos, amb els mateixos terminis marcats per als cessaments voluntaris dels treballadors i treballadores. En cas d'incompliment el treballador o treballadora tindrà dret a percebre una compensació equivalent al salari brut diari per cada dia que s'incomplisca el preavís mencionat.  
Article 19. Mobilitat en el lloc de treball  
La mobilitat per a la realització de funcions no corresponents a la categoria professional que es tinga només serà possible si hi ha raons tècniques i organitzatives, estiguen justificades les necessitats peremptòries de l'activitat i esta situació siga comunicada i justificada davant dels representants dels treballadors/es.  
Article 20. Mobilitat geogràfica  
Per als trasllats a centres de treball situats a menys de cinquanta quilòmetres serà necessària la comunicació escrita al treballador o treballadora indicant la data d'incorporació que no podrà ser abans de trenta dies a partir de la notificació. Per als trasllats a centre de treball amb distància superior a cinquanta quilòmetres entre estos dos a més de la comunicació escrita i el termini indicat anteriorment, haurà de pactar-se, entre les parts, la forma de compensació pel desplaçament o canvi de residència que això puga representar-li.   
Article 21. Canvi de torn  
Tindrà preferència per al canvi de torn dins de la seua categoria el personal que acredite major antiguitat i/o millor qualificació professional, basant-se en el barem redactat en l'annex IV. El dit barem podrà completar-se amb els representants legals dels treballadors, en les diferents empreses afectades pel present conveni, amb respecte sempre als principis de dret necessaris.  
CapÍtol IV  
Article 22. Comissió Sectorial de Formació  
En el marc del present conveni es constituirà, en el termini màxim de 6 mesos, la Comissió Sectorial de Formació o, si no, la que la substituïsca, que estarà composta al 50% per les parts firmants del conveni, igualment es comunicara la seua constitució a les Comissions del FORCEM o aquelles que les substituïsquen, tant en l'àmbit de la Comunitat Valenciana com en l'estatal.  
Esta comissió potenciarà el reconeixement de la formació pels organismes competents.  
Article 23. Principis generals  
De conformitat amb el que preveu l'article 23 de l'Estatut dels Treballadors, i per a facilitar la seua formació i promoció professional, els treballadors i les treballadores afectats pel present conveni, tindran dret a vore facilitada la realització d'estudis per a l'obtenció de títols acadèmics o professionals reconeguts oficialment; així mateix tindran dret a la realització de cursos de perfeccionament professional organitzats per la mateixa empresa o altres organismes.  
L'empresa i la representació dels treballadors i treballadores reconeixen com a dret, derivat de la relació laboral, el de la formació i promoció en el treball.  
La formació i capacitació del treballador o treballadora que preste els seus servicis en l'empresa i, d'acord amb les necessitats d'esta, està oberta, sense discriminació de cap tipus i amb les úniques limitacions que puguen provindre de la capacitat i coneixements previstos que hauran de ser acreditats individualment.  
Un factor bàsic per a incrementar la motivació i la integració dels treballadors i treballadores i crear un mecanisme eficaç i indispensable per a articular la promoció, és la formació. En conseqüència la formació haurà de passar a un primer pla en la preocupació de l'empresa, per la qual cosa esta es compromet a vincular la formació als distints processos de la carrera dels treballadors i treballadores i a la promoció.  
Article 24. Objectius de la formació  
La formació professional en l'empresa s'orientarà cap als següents objectius:  
A) Adaptació del titular al lloc de treball i a les modificacions d'este.  
B Actualització i posada al dia dels coneixements professionals exigibles en la categoria i lloc de treball.  
C) Especialització, en els seus diversos graus, en algun sector o matèria del mateix treball.  
D) Facilitar i promoure l'adquisició pels treballadors i treballadores de títols acadèmics i professionals.  
E) Coneixements d'idiomes nacionals i estrangers.  
F) Adaptar la mentalitat dels treballadors i treballadores cap a una direcció  
participativa.  
G) Ampliació dels coneixements dels treballadors i treballadores que els permeten prosperar i aspirar a promocions professionals i adquisició dels coneixements corresponents a altres llocs de treball.  
H) Conéixer les condicions laborals del seu lloc de treball per a evitar els riscos laborals i promoure hàbits saludables.  
I) Afavorir l'accés de la dona i de l'home en igualtat de condicions a categories superiors i a llocs directius.  
Article 25. Desenvolupament de la formació  
1. La Comissió Sectorial de Formació a través d'un estudi detallat determinarà les necessitats de formació basant-se en les quals s'elaborarà, en els tres primers mesos, a l'entrada en vigor del present conveni un pla de formació, amb el consegüent calendari anual de cursos a realitzar per les empreses, així com la petició a la Comissió General de Formació Contínua d'aquells cursos que s'entenga que han de ser finançats per esta.  
2. La formació s'impartirà preferentment durant la jornada laboral. L'assistència als cursos serà obligatòria quan s'impartisquen en les seues hores de treball  
3. Els treballadors i les treballadores de l'empresa i especialment els que exercisquen llocs de treball de direcció orgànica, estan obligats a prestar el seu suport ple al Pla de Formació, quan els siga requerit en activitats d'este i en l'àrea de la seua competència.  
4. La formació dels treballadors i treballadores s'efectuarà a través de la mateixa empresa o per mitjà de concert amb centres oficials o reconeguts, i es realitzarà preferentment en els locals de la mateixa empresa.  
5. Els treballadors i les treballadores assistent als cursets programats hauran de presentar necessàriament un justificant d'assistència a estos, així com una memòria on s'arrepleguen les matèries estudiades en el dit curs. A esta memòria tindran accés els treballadors i treballadores als quals els puga resultar d'interés.  
6. Els treballadors i les treballadores de l'empresa podran presentar a la representació dels treballadors i treballadores o directament a la direcció, suggeriments relatius a millorar aspectes i activitats concretes del Pla de Formació. Els dits suggeriments es faran arribar a la Comissió Sectorial de Formació.  
7. Tots els treballadors i treballadores, independentment del grup professional a què pertanguen, tindran accés als cursos, seminaris conferències, etc., de formació, reconversió o perfeccionament que organitze l'empresa sempre que estiga relacionat amb el seu lloc de treball.  
Article 26.. Certificat d'assistència  
Els certificats d'assistència i aprofitament, així com les valoracions i qualificacions obtingudes en els dits cursos, es faran constar en l'expedient dels treballadors i treballadores que hi assistisquen i tindran rellevància per a la seua promoció professional.  
Article 27. Criteris de selecció per a l'assistència a cursos  
Tindran preferència per a la seua assistència a cursos els treballadors i les treballadores que hagen participat en menys ocasions i aquells treballadors i treballadores que estiguen ocupant llocs de treball relacionats directament amb la matèria objecte del curs. Les decisions respecte d'això seran adoptades entre l'empresa i els representants del personal de mutu acord, en el cas de no haver-ne, per la Comissió Sectorial de Formació a la vista de les sol·licituds.  
Capítol V  
Article 28. Comissió Sectorial de Seguretat i Salut  
En el marc del present conveni i com a òrgan de participació en la matèria, es constituirà, en el termini màxim de 6 mesos, la Comissió Sectorial de Seguretat i salut laboral que tindrà una composició paritària de quatre membres per cada una de les parts firmants del conveni. La dita comissió tindrà com a objectiu coordinar el desplegament efectiu de la Llei de Prevenció de Riscos Laborals, el reglament que la desplega i dels acords adoptats en el present conveni per al sector.  
Article 29. Salut laboral  
Els treballadors i les treballadores tenen dret a una protecció eficaç en matèria de seguretat i salut en el treball. El dret mencionat suposa l'existència d'un correlatiu deure de l'empresari de protecció dels treballadors enfront dels riscos laborals. Així mateix, tenen el dret de participar en la política de prevenció de riscos laborals en la seua empresa o centre de treball.  
Els treballadors i les treballadores hauran de cooperar amb l'empresa perquè esta puga garantir unes condicions de treball que siguen segures i no comporten riscos per a la pròpia seguretat i salut dels treballadors i treballadores.  
En el marc de les seues responsabilitats, l'empresa realitzarà la prevenció dels riscos laborals per mitjà de l'adopció de totes les mesures que siguen necessàries i a través d'una acció permanent a fi de perfeccionar els nivells de protecció existents.  
L'empresa garantirà als treballadors i treballadores la vigilància periòdica del seu estat de salut en funció dels riscos inherents al treball que realitzen i a l'ambient laboral en què es duga a terme.  
Esta vigilància només podrà dur-se a terme quan el treballador o treballadora preste el seu consentiment. D'este caràcter voluntari només s'exceptuaran, amb l'informe previ dels representants dels treballadors i treballadores, o en cas de no haver-ne, de la Comissió Paritària del Conveni, els supòsits en què la realització dels reconeixements siga imprescindible per a avaluar els efectes de les condicions de treball sobre la salut dels treballadors i treballadores o per a verificar si l'estat de salut del treballador o treballadora pot constituir un perill per a ell, per als altres treballadors i treballadores o per a altres persones relacionades amb l'empresa.   
En tot cas, s'haurà d'optar per la realització d'aquells reconeixements o proves que causen les menors molèsties al treballador o treballadora i que siguen proporcionals al risc. Es portaran a terme respectant el dret a la intimitat i a la dignitat de la persona i la confidencialitat de tota la informació relacionada amb el seu estat de salut.  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats als treballadors i treballadores afectats i no podran ser usats amb fins discriminatoris ni en perjudici del treballador.  
Els treballadors i les treballadores tenen dret a ser informats sobre totes les qüestions de salut laboral que afecten l'empresa en el seu conjunt com de cada tipus de lloc de treball o funció.  
L'empresa haurà de consultar als treballadors i a les treballadores, i permetre la seua participació, en el marc de totes les qüestions que afecten la seguretat i la salut en el treball, i en particular, en l'elaboració dels plans de prevenció i en les avaluacions de riscos que hagen de realitzar-se, tot això de conformitat amb la Llei de Prevenció de Riscos Laborals (en endavant LPRL). Així mateix, l'empresari haurà de consultar als treballadors i a les treballadores, amb caràcter previ, la contractació dels servicis de prevenció.  
En les empreses que compten amb representants dels treballadors, els drets d'informació, consulta i participació seran exercits per estos, sense perjudici dels drets que als treballadors i treballadores els atribuïx la LPRL.  
Els delegats de prevenció constituïxen la representació autònoma dels treballadors i treballadores en matèria de salut i seguretat. Atesa la importància que la LPRL atribuïx a estos delegats i amb l'objectiu que puguen complir amb les funcions que la llei mencionada els encomana disposaran d'un crèdit horari mínim anual de 30 hores per a la seua formació en matèria de prevenció de riscos laborals, sense càrrec al crèdit horari sindical que si és el cas tinga, ni del previst per a l'exercici de les seues facultats i competències recollides en la LPRL. Este temps dedicat a la formació serà considerat a tots els efectes temps de treball i el seu cost mai recaurà sobre els delegats de prevenció. La formació en matèria de prevenció haurà de ser facilitada i costejada pels empresaris i convindran la seua realització amb les organitzacions sindicals.  
Així mateix, els delegats de prevenció disposaran d'un crèdit horari addicional de 15 hores mensuals per al desenvolupament de funcions que la LPRL els encomana. A este nombre d'hores no se li podran computar les que s'utilitzen en aquelles situacions que en la llei es recullen i per a les quals s'habilita un crèdit horari específic.  
Dins dels plans formatius que les empreses han d'escometre anualment i de conformitat amb l'article 19 de la LPRL, cada any s'impartirà a cada u dels treballadors una formació teòrica i pràctica de 16 hores mínimes. El disseny, la duració i els continguts de la dita formació es portarà a terme per la Comissió Sectorial de Formació.  
La formació es facilitarà tant en el moment de la seua contractació, com quan es produïsquen canvis en les seues funcions o s'introduïsquen noves tecnologies o canvis en els equips de treball.  
La formació haurà d'estar centrada específicament en el seu lloc de treball i adaptar-se a l'evolució dels riscos. Haurà d'impartir-se sempre que siga possible dins de la jornada de treball, o si no, en altres hores amb descompte en aquella del temps invertit en esta.  
La Llei de Prevenció de Riscos Laborals i la resta de normativa d'aplicació serà el referent que guie les actuacions de l'empresari en matèria de salut i seguretat i constituiran el mínim necessari d'aplicació amb la finalitat de previndre els riscos laborals i promoure la millora de les condicions de treball.  
Reconeixements mèdics  
Els treballadors i les treballadores tenen el dret i al mateix temps l'obligació de sotmetre's a les revisions mèdiques, en aquells casos que l'empresa i els representants dels treballadors, o si és el cas, la Comissió Sectorial de Seguretat i Salut determine, tant prèvies a l'ingrés al lloc de treball com les periòdiques, o proposades pels organismes oficials competents.  
Salut laboral i drogodependències  
El consum de drogues implica problemes de salut amb repercussions individuals i col·lectives. L'inici o increment del consum de drogues (fonamentalment alcohol i tabac) en el medi laboral ve en molts casos determinat per condicions de desocupació, precarietat o males condicions de treball. És per això que s'estima convenient incloure en este conveni el següent pla integral en les seues vessants preventiva, assistencial, reinsertiva, participativa, no sancionadora, voluntària i planificada:  
. Preventiva - Es posaran en pràctica mesures educatives, informatives i formatives que motiven la reducció i l'ús inadequat de drogues i promoguen hàbits saludables. Així mateix, es potenciarà la modificació de factors de risc i la millora de les condicions de treball.  
. Assistencial i voluntària - Es facilitarà tractament a aquells treballadors/as que ho sol·liciten voluntàriament. A l'efecte, es realitzaran i aplicaran programes d'assistència específics pels servicis de prevenció.  
. Reinsertiva - L'objectiu fonamental de tota acció és tornar la salut al subjecte i facilitar la reincorporació del treballador o treballadora al seu lloc de treball.  
. No sancionadora - El fet que un treballador o treballadora decidisca acollir-se a un programa de tractament de deshabituació, comportarà la concessió d'una excedència extraordinària especial, sense necessitat d'acreditar cap antiguitat ni el caràcter indefinit del contracte, i se li assegurarà la seua reincorporació immediata al seu lloc de treball quan acabe el tractament, sense perjudici de les sancions que puguen derivar-se d'altres faltes disciplinàries.  
. Participativa - Tota iniciativa empresarial relacionada amb la salut laboral i/o drogodependències serà consultada, amb caràcter previ, als representants dels treballadors o si no n'hi ha als treballadors.  
La Comissió Sectorial de Seguretat i Salut concretarà les mesures ací exposades en un programa d'actuació que serà d'aplicació amb efecte del primer trimestre de l'any 2005.  
Article 30. Roba de treball  
Les empreses estan obligades a facilitar dos uniformes (roba i calçat) a l'any i mitjans de protecció personal a tot el personal. El personal estarà obligat a usar, durant la realització del seu treball, la roba facilitada per l'empresa, i a tindre'n cura. La neteja de la roba serà realitzada per l'empresa.  
Quan quede extingida la relació laboral el treballador o treballadora tornarà la roba a l'empresa.  
Així mateix esta roba no s'utilitzarà fora del centre de treball si no és per a l'execució de tasques encomanades per l'empresa.  
Article 31. Protecció a la maternitat  
Si, després d'efectuar l'avaluació de riscos per part de l'empresa i el Comité de Seguretat i Salut, hi ha llocs de treball que puguen influir negativament en la salut de la treballadora, durant l'embaràs o la lactància, o del fetus, l'empresari haurà d'adoptar les mesures necessàries per a evitar l'exposició de la treballadora al dit risc.  
Quan l'adaptació no siga possible, o a pesar d'esta adaptació, les condicions del llc de treball puguen influir negativament en la salut de la dona treballadora embarassada o del fetus, esta haurà d'ocupar un lloc de treball o exercir una funció diferent i compatible amb el seu estat.   
En el supòsit que el canvi de lloc no resulte tècnicament o objectivament possible, o no puga raonablement exigir-se per motius justificats, podrà declarar-se el pas de la treballadora afectada a la situació de suspensió del contracte per risc durant l'embaràs, recollida en l'article 45.1.d. de l'Estatut dels Treballadors, durant el període necessari per a la protecció de la seua seguretat o de la seua salut i mentre persistisca la impossibilitat de reincorporar-se al seu lloc anterior o a un altre lloc compatible amb el seu estat. En tot cas es tindrà en compte el que disposa l'article 26 de la Llei de Prevenció de Riscos Laborals.  
Article 32. Protecció de les víctimes de violència de gènere  
La treballadora víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que utilitzen en l'empresa.  
La treballadora víctima de la violència de gènere que es veja obligada a abandonar el lloc de treball en la localitat on estava prestant els seus servicis, per a fer efectiva la seua protecció o el seu dret a l'assistència social integral, tindrà dret preferent a ocupar un altre lloc de treball, del mateix grup professional o categoria equivalent, que l'empresa tinga vacant en qualsevol altre dels seus centres de treball.  
En estos supòsits, l'empresa estarà obligada a comunicar a la treballadora les vacants existents en el dit moment o les que es puguen produir en el futur.  
El trasllat o canvi de centre tindrà una duració inicial de sis mesos, durant els quals l'empresa tindrà l'obligació de reservar el lloc de treball que abans ocupava la treballadora.  
Una vegada acabat este període, la treballadora podrà optar entre el retorn al seu lloc de treball anterior o a la continuïtat en el nou. En este últim cas, decaurà l'obligació de reserva mencionada.  
La treballadora víctima de violència de gènere podrà, unilateralment, suspendre el contracte amb dret a reserva del lloc de treball. Esta suspensió tindrà una duració inicial que no podrà superar els sis mesos, llevat que de les actuacions judicials de tutela judicial resulte que l'efectivitat del dret de protecció de la víctima requerix la continuïtat de la suspensió. En este cas, el jutge podrà prorrogar la suspensió per períodes de tres mesos, amb un màxim de divuit mesos.  
Als efectes de l'article 52 lletra d) del Reial Decret Legislatiu 1/1995, de 24 de març pel quals s'aprova el Text Refós de la Llei de l'Estatut dels Treballadors no es computaran com faltes d'assistència les motivades per la situació física o psicològica derivada de la violència de gènere, acreditada pels servicis socials d'atenció o servicis de salut, segons pertoque.  
A estos efectes es crearà una Comissió de Garantia en cada un dels centres, que estarà formada pels representants legals dels treballadors i el mateix nombre de membres en representació de l'empresa.  
Als membres d'esta comissió se'ls exigirà especialment el seu deure de confidencialitat i sigil.  
El que s'ha previst abans no enerva les accions legals que puguen correspondre a la víctima.  
Capítol VI  
Article 33. Jornada i horari de treball  
La jornada tindrà caràcter anual, de 1784 hores per a tota la vigència del conveni, computant-se una mitjana de 40 hores efectives setmanals, encara que estes es podran superar per mitjà de mutu acord entre l'empresa i els representants dels treballadors/es, sempre que no se supere el dit còmput anual. Si això ocorre, l'excés sobre el còmput anual serà considerat com a hores extraordinàries.  
No es podran realitzar mes de nou hores de treball efectiu, llevat que hi haja un mínim de dotze hores entre el final d'una jornada i el començament de la següent, i sempre de mutu acord entre l'empresa i els representants dels treballadors/es.  
A partir de l'1 de gener de 2006, es considerarà com temps de treball efectiu el descans de 15 minuts durant la jornada.  
L'empresa amb la finalitat de garantir una correcta organització del treball, es compromet a presentar davant dels representants del personal i almenys amb quaranta-cinc dies d'antelació al venciment de cada any, les plantilles anuals de l'any entrant de tots els treballadors, a fi de ser revisades i, si és el cas, consensuades amb els representants del personal. Una vegada aprovades, seran exposades en lloc visible per a coneixement de tots els treballadors i treballadores.  
Anualment, i en el primer mes de cada any, l'empresa elaborarà, amb consulta prèvia al comité d'empresa o delegat de personal, un calendari on s'establisquen els torns i horaris, en lliurarà una còpia al delegat per a la seua exposició en el tauler d'anuncis, a més, trimestralment es realitzaran revisions del còmput d'hores, a fi d'intentar corregir els excessos que s'hagen produït.  
Modificació de l'horari de treball  
La fixació de l'horari de treball és competència de l'empresa en l'exercici de les seues facultats de direcció i organització de l'activitat laboral, basant-se en este principi, les empreses podran, fonamentant sempre esta decisió empresarial en causes connectades amb la utilitat i les necessitats de funcionament de l'empresa, variar o flexibilitzar els horaris de treball, ajustant-se a les premisses següents:  
a) El desplaçament en la franja horària de tres hores a l'any durant deu dies consecutius o no consecutius.  
b) Retardar o avançar una hora l'entrada o eixida del personal durant els mesos d'estiu.  
c) El desplaçament de l'hora d'entrada i eixida inferiors a una hora.  
d) El desplaçament d'horaris d'entrada o eixida amb la finalitat d'ajustar el calendari anual a les hores anuals pactades en este conveni.  
e) Unificació dels horaris de les diferents seccions, per necessitats tècniques i d'organització.  
f) Modificació contractual de la jornada i horari, acordada individualment amb el treballador o treballadora, amb la preceptiva intervenció dels representants dels treballadors.  
g) Ampliar la jornada en mitja hora a la setmana i 25 hores a l'any.  
En tots els casos s'avisarà almenys amb set dies d'antelació, llevat de situacions sobrevingudes.  
Article 34. Descans setmanal  
A partir de l'1 de gener de 2006, els treballadors i les treballadores tindran dret a un descans mínim setmanal de 36 hores sense interrupció, o el seu equivalent a 72 hores lliures cada dues setmanes, garantint almenys un dia lliure a la setmana i un diumenge de descans al mes.  
Amb independència del que s'ha establit anteriorment, es respectarà qualsevol fórmula que s'haja pactat o es pacte entre l'empresa i els representants dels treballadors.  
Article 35. Vacances  
El període de vacances anuals serà retribuït amb l'equivalent a una mensualitat de Salari Base, Complement Personal d'Antiguitat, Complement Personal de Garantia i Plus d'Assistència, la duració serà de trenta dies naturals. En aquells casos que no s'haja completat l'any de treball efectiu, tindran dret a la part proporcional.  
El gaudi es fixa en un període de 30 dies ininterromputs, excepte pacte exprés entre les parts. De mutu acord entre les parts, es podran gaudir en un màxim de dos períodes, garantint-se almenys quinze dies en el període comprés entre els mesos de maig a octubre, ambdós inclusivament, respectant-se sempre els criteris següents:  
a) El règim de torns de vacances, es farà per rigorosa rotació anual dels treballadors entre els distints mesos, esta rotació s'iniciarà el primer any, per antiguitat en l'empresa. A l'efecte es constituiran els corresponents torns de vacances. Estos torns es faran d'acord amb el calendari laboral, segons les prestacions del servici.  
L'inici del període de vacances no pot coincidir amb un dia de descans setmanal, de forma i manera, que en estos casos s'entendran iniciades les vacances l'endemà del descans setmanal. En el període dels dies naturals de vacances no es computaran els possibles festius anuals. Si la tornada de les vacances coincidix amb el dia lliure, este haurà de respectar-se i es reiniciarà el treball l'endemà.  
b) El calendari de vacances s'elaborarà en el primer trimestre de cada any, i en tot cas, amb un mínim de dos mesos abans del començament d'estes.  
c) Es mantindran les ratios de personal, que legalment haja d'aplicar el centre, durant tot l'any.  
d) Les treballadores que per trobar-se en període de descans maternal no hagen gaudit les seues vacances anuals, o part d'estes, podran sol·licitar-les després del descans maternal, preferentment en l'any natural.  
e) Una vegada iniciat el seu gaudi, si es produïx situació d'Incapacitat Temporal (IT) el dit període no s'interromp ni és commutable per nous períodes. El treballador o la treballadora, en este cas, tindrà dret a les seues percepcions salarials a raó de la totalitat dels seus havers durant la duració de les vacances.  
f) Les vacances han de gaudir-se durant l'any natural, no és possible acumular-les a anys següents ni poden ser compensables econòmicament excepte els casos de liquidació per acabament. Per això, siga quina siga la causa, a excepció de la situació del descans per maternitat, el no gaudi durant l'any natural suposa la pèrdua de les vacances o de la fracció pendent de gaudi.  
Article 36. Jubilació als 64 anys  
Com a mesura de Foment d'Ocupació, es convé que el personal amb 64 anys d'edat que vullga acollir-se a la jubilació anticipada amb el 100% de la prestació, sempre que reunisca els requisits de carència i cotització corresponents, podrà fer-ho, i en este cas l'empresa està obligada a substituir-lo en la forma i les condicions que vénen regulades per la legislació vigent.  
Article 37. Jubilació als 65 anys  
Davant del tipus de treball que es realitza en el sector que suposa cuidar persones majors i/o dependents, no sembla raonable entendre que este puga ser realitzat convenientment per persones majores de 65 anys, ja que es podrien invertir els papers respecte als residents més joves i acabar cuidant d'aquells.   
És per això que sembla raonable que, com a mesura de foment d'ocupació, el personal, independentment del grup professional a què pertanga, haurà de jubilar-se forçosament en complir els 65 anys d'edat, llevat que en el dit moment no puga acreditar els requisits corresponents a tal fi com són els períodes de carència de cotització, en este cas, amb acord previ amb l'empresa, l'obligació queda supeditada i retardada al moment en què es reunisquen estos.  
Capítol VII  
Article 38. Estructura retributiva  
a) Salari base: és la part de la retribució del personal fixada per unitat de temps i en funció del seu grup i categoria professional, amb independència de la remuneració que corresponga per lloc de treball especifique o qualsevol altra circumstància.  
b) Gratificacions extraordinàries: es pagaran dues pagues extraordinàries, amb meritació semestral, equivalents a una mensualitat de Salari Base i Complement Personal d'Antiguitat, la primera amb meritació de l'1 de gener al 30 de juny i pagament durant el mes de juny i la segona amb meritació de l'1 de juliol al 31 de desembre i pagament abans del dia 24 de desembre. D'acord entre empresa i representants dels treballadors i treballadores es podrà prorratejar el pagament de les pagues extraordinàries mensualment.  
c) Plus de nocturnitat: Les hores treballades durant el període comprés entre les 22 hores i les 6 hores, tindran una retribució específica incrementada en un 25% sobre el salari base, segons l'annex I, llevat que la categoria professional que es tinga implique, per a la realització de les seues funcions, treball nocturn.  
Per al personal contractat per a la realització de treball nocturn en torn rodat o fix s'establix una jornada de 35 hores setmanals i/o 70 hores en còmput de dues setmanes. El personal que a la data de publicació del present conveni estiga percebent quantitats en concepte de plus de nocturnitat per realitzar 40 hores setmanals podrà optar entre mantindre les actuals condicions o realitzar esta nova jornada. En este cas s'aplicarà proporcionalment la reducció de jornada reflectida en l'article 33.  
d) Plus d'antiguitat: A data 1 de gener de l'any 2000, van deixar de consolidar-se les quanties econòmiques derivades d'este plus. Aquelles quanties que hagen consolidat els treballadors i les treballadores continuaran percebent-les com «Complement Personal d'Antiguitat», este concepte no podrà compensat ni absorbit per cap altre.  
e) Plus d'Assistència: consistent en la retribució mensual, la quantia de la qual serà la recollida en l'annex I, incloent-hi vacances, per a tot el personal.  
El plus d'assistència tindrà una minoració del 25% del seu import mensual en cas de no assistència al lloc de treball d'un dia al mes, d'un 50% en el cas de no assistència al lloc de treball de dos dies al mes i d'un 75% en el cas de no assistència al lloc de treball de tres o més dies al mes. Estes minoracions no tindran efecte en els supòsits en què la no assistència al lloc de treball siga per causes degudes a incapacitat temporal derivada de malaltia greu o que comporte internament hospitalari, accident laboral o malaltia professional i la concessió d'algun dels permisos regulats per la legislació i el present conveni.  
f) Complements per incapacitat temporal (IT)  
1. En casos de IT per risc en l'embaràs, l'empresa complementarà la treballadora fins al 100% de la base reguladora des del primer dia.  
2. En cas de IT per contingències professionals, es complementarà fins al 100% de la base de cotització, a partir de 30 dies de IT per estes contingències, en la primera baixa de l'any.  
Article 39. Plus de Transport  
A partir de l'1 de gener de 2006, el Plus de Transport que s'estava percebent en el conveni anterior, que estava constituït com a concepte no salarial i no cotitzable a la Seguretat Social, passarà íntegrament a engrossir el salari base mensual de la manera següent:  
1. Es multiplicarà per 11 la quantia de plus de transport reflectida en l'annex I.  
2. A la quantia resultant se li traurà el 30%.  
3. El resultat es dividirà per 14 i se sumarà al salari base mensual.  
L'aplicació d'este article apareixerà reflectida en les taules salarials de l'any 2006.  
Article 40. Hores extraordinàries  
Tindran la consideració d'hores extraordinàries, aquelles que considerades en el seu conjunt diari, setmanal, o anual, excedisquen de la jornada pactada en el present conveni.  
La realització de les dites hores extraordinàries serà per a situacions excepcionals i s'argumentarà als representants del personal.  
Les hores extraordinàries es pagaran al 200% sobre el valor del salari/hora ordinària si es realitzen en horari diürn i al 250% si es realitzen en descans setmanal o dia festiu.  
Formula del càlcul hora ordinària:   
(Salari base mensual + Complement Personal d'Antiguitat mensual) X 14   
2.055  
Este càlcul servirà de base per a l'establiment del valor hora extra amb el percentatge establit en cada cas, i servirà a més per al càlcul del complement del plus de nocturnitat.  
Les dites hores no podran, en tot cas, superar el límit màxim legal establit per l'ordenament jurídic.  
Article 41. Dies festius  
Els 14 dies festius pagables no recuperables de cada any natural sempre que el treballador o treballadora els treballe i de comú acord amb l'empresa, podran compensar-se d'una de les següents formes:  
a) Percebent una compensació en temps de descans del 50% de la jornada del festiu treballat, de forma que cada dos festius treballats puga gaudir d'una dia de descans addicional considerat com temps de treball efectiu.  
b) Percebent una compensació del 50% del salari brut diari per cada dia festiu treballat.  
A estos efectes, als treballadors i treballadores que estiguen de torn de nit, se'ls considerarà festiu treballat la nit treballada amb més hores en el festiu.  
Es respectarà qualsevol pacte anterior en què hi haja una reducció de jornada compensatòria als dits dies, sempre que es complisca l'equivalència anterior.  
Article 42. Rebuts de salaris  
És ineludible que s'estenguen els rebuts de salaris justificatius d'estos, així com es fa patent l'obligatorietat per part dels empleats de firmar-los i recollir-los.  
El dit rebut, que s'ajustarà al model oficial aprovat pel Ministeri de Treball i Seguretat Social, haurà de contindre, perfectament desglossats i especificats, tots els conceptes salarials, així com les retencions, cotitzacions, tributacions i les seues bases de càlcul.  
Per a fer efectius els dits pagaments s'usarà qualsevol dels sistemes legalment autoritzats, a judici i arbitri de l'empresa (xecs, transferències, metàl·lic, etc.).  
Article 43. Clàusula de desvinculació   
Les empreses que acrediten que el compliment de les condicions econòmiques establides en el present conveni les portaria inevitablement al tancament definitiu de l'empresa, podran quedar exemptes del seu compliment, si bé quedaran obligades a incrementar les retribucions del seu personal en el percentatge que la Comissió Paritària determine per a cada cas.  
A l'efecte de poder acollir-se a l'exempció establida en el punt anterior, serà necessari que les empreses ho sol·liciten i acrediten davant de la Comissió Paritària, de forma fefaent, en el termini d'un mes des de la publicació del conveni, que l'aplicació de les condicions econòmiques establides en este, les durien al tancament definitiu de la seua activitat. I només en el cas que la Comissió Paritària estime que el compliment de les dites condicions econòmiques siga la causa directa del tancament de l'empresa, podran estes deixar d'aplicar-les.  
A l'efecte de constatar la impossibilitat d'aplicar les condicions econòmiques establides en el present conveni, les empreses hauran d'aportar a la Comissió Paritària, tota aquella documentació que els siga requerida, almenys la que es reflectix en l'annex V del present conveni, per a conéixer la seua situació econòmica real d'estes. En el cas de no aportar la documentació que es requerix, la Comissió Paritària, no autoritzarà les empreses sol·licitants a quedar exemptes del compliment de les condicions econòmiques pactades en el present conveni.  
La Comissió Paritària prendrà els seus acords, pel que fa al que regula la present disposició per unanimitat i tindrà la facultat, si ho estima necessari, de demanar informes pericials a l'efecte de prendre la decisió que pertoque.  
A partir de la sol·licitud per part de les empreses afectades, s'establix un període màxim de tres mesos per a la resolució.  
Els membres de la Comissió Paritària, fixaran la duració de l'aplicació d'esta clàusula de desvinculació a les empreses que hagen sol·licitat la seua aplicació; així mateix demanaran informació de la marxa de l'aplicació d'esta clàusula, durant el període de vigència del present conveni.  
Capítol VIII  
Article 44. Llicències retribuïdes  
1. El personal, amb avís i justificació previs, podrà absentar-se del treball amb dret a remuneració, per algun dels motius i pel temps següent:  
A) Quinze dies naturals en cas de matrimoni o inscripció en el Registre Oficial d'Unions de Fet. Este període es gaudirà a partir del fet causant o des de dos dies abans de l'esdeveniment, a elecció del treballador.  
B) Tres dies naturals en els casos de naixement o adopció de fill o accident o malaltia greu o hospitalització o mort de convivent, parents fins al segon grau de consanguinitat o afinitat. En el cas que el personal necessite fer un desplaçament a l'efecte, o per causa realment justificada, el termini es vorà ampliat a cinc dies. Podran ampliar-se estos dies descomptant dels festius pagables i/o de les vacances, amb sol·licitud prèvia del personal.  
C) Un dia per trasllat del domicili habitual.  
D) Pel temps indispensable, per al compliment d'un deure inexcusable de caràcter públic i personal.  
E) Als permisos necessaris per a concórrer a exàmens quan curse amb regularitat estudis per a la consecució de títols oficials acadèmics o professionals, tenint en compte que d'estos permisos únicament seran retribuïts els corresponents a exàmens eliminatoris. El personal gaudirà d'este permís el dia natural que tinga l'examen, si presta els seus servicis en jornada diürna o vespertina. Si el personal treballa de nit, el permís el gaudirà la nit anterior a l'examen.  
F) En l'any 2005, el personal gaudirà d'un dia de lliure disposició, en l'any 2006, el personal gaudirà de tres dies de lliure disposició, i en l'any 2007 el personal gaudirà de quatre dies de lliure disposició. Tots ells considerats com temps efectiu de treball.  
Independentment de la data de gaudi, per a l'any 2006 es consolidarà un dia cada quatre mesos i per a l'any 2007, un dia cada tres mesos.   
Hauran de ser sol·licitats almenys amb set dies d'antelació a l'empresa, llevat de casos d'urgent necessitat.  
No podran acumular-se a les vacances anuals, ni podran ser gaudits en el mateix dia per més d'un treballador i treballadora d'atenció directa a l'usuari, ni més d'un treballador i treballadora de la resta de servicis, llevat d'acord en contrari.  
En tot cas, el treballador o treballadora gaudirà d'estos dies, dins de l'any natural, sense necessitat de justificació.  
Article 45. Llicències no retribuïdes  
Llicència per assumptes propis sense cap cost per a l'empresa, un mes a l'any, no coincident amb els mesos de juny, juliol, agost i setembre, sol·licitat amb una antelació de 20 dies, llevat de casos d'urgent necessitat.  
Article 46. Excedències voluntàries  
El personal fix que acredite almenys un any d'antiguitat en l'empresa podrà sol·licitar una excedència voluntària per un període no inferior a un any ni superior a cinc.  
L'excedència s'entendrà concedida sense dret a cap retribució i el dit període no computarà a efectes d'antiguitat.  
La dita excedència se sol·licitarà sempre per escrit amb una antelació d'almenys trenta dies a la data del seu inici, a no ser per casos demostrables d'urgent necessitat, i haurà de rebre contestació també escrita per part de l'empresa en el termini de cinc dies.  
Abans de finalitzar-la i amb una antelació d'almenys trenta dies abans de la finalització, haurà de sol·licitar per escrit el seu ingrés.  
Si durant este temps la seua vacant ha sigut coberta per un suplent, este cedirà en la seua comesa i acabarà la seua relació laboral en el moment de la reincorporació del titular, d'acord amb la normativa contractual vigent en el dit moment.  
El personal en situació d'excedència voluntària tindrà únicament un dret preferencial a l'ingrés en la seua categoria o semblant si després de la seua sol·licitud de reingrés hi ha alguna vacant en esta. En cas contrari, es trobarà en situació de dret expectant.  
Si en finalitzar-la o durant la seua vigència desitja incorporar-se al treball i no hi ha vacants en la seua categoria i sí en una inferior i vol incorporar-s'hi, podrà fer-ho amb les condicions d'esta nova categoria, per a poder accedir a la seua en el moment que es produïsca la primera possibilitat.  
En cap cas, excepte concessió concreta respecte d'això, podrà sol·licitar excedència per a incorporar-se a prestar els seus servicis en entitats semblants a les compreses per este conveni.  
El personal acollit a una excedència voluntària no podrà optar a una nova fins que haja transcorregut un any de treball efectiu, després d'esgotada l'anterior.  
Article 47. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat en els següents supòsits:  
A) Designació o elecció d'un càrrec públic.  
B) El personal que siga elegit per a un càrrec sindical, d'àmbit local o superior, podrà així mateix sol·licitar una excedència especial per tot el temps que dure el seu nomenament, amb reincorporació automàtica al seu lloc de treball una vegada que finalitze esta.  
C) El treballador que s'aculla a un programa de tractament de deshabituació de conformitat amb el que establix l'article 30 de Salut Laboral.  
Article 48. Excedència especial per maternitat i atenció a familiars  
a) Excedència especial per maternitat:  
El personal tindrà dret a un període d'excedència de duració no superior a tres anys per a atendre cada fill/a, tant quan ho siga per naturalesa com per adopció o, en els supòsits d'acolliment, tant permanent com preadoptiu, comptat des de la nata de naixement o, si és el cas, de la resolució judicial o administrativa o a partir que finalitze el descans obligatori per maternitat.  
El naixement o adopció de nous fills generarà el dret a futures i successives excedències, que en tot cas donaran fi a l'anterior.  
b) Excedència per atenció a familiars.  
També tindrà dret a un període d'excedència, de duració no superior a un any, el personal per a atendre familiars, fins al segon grau de cosanguinitat o afinitat o convivent, que per raons d'edat, accident o malaltia no puga valer-se per si mateix i no exercisca activitat retribuïda.  
c) El període en què el personal romanga en situació d'excedència d'acord amb el que establix este article serà computable a efectes d'antiguitat i el personal tindrà dret a l'assistència a cursos de formació professional, a la participació en els quals haurà de ser convocat per l'empresari, especialment amb ocasió de la seua reincorporació. Tindrà dret a la reserva del seu lloc de treball.  
Article 49. Reducció de jornada per motius familiars  
El personal, per lactància d'un fill menor de nou mesos, tindrà dret a una hora d'absència del treball, que podrà dividir en dues fraccions. Es podrà substituir este dret per una reducció de la jornada en mitja hora amb la mateixa finalitat. Este permís podrà ser gaudit per la mare o el pare en el cas que tots dos treballen.  
La dita pausa o reducció serà retribuïda i en el cas de lactància artificial pot ser sol·licitada per qualsevol dels cònjuges.  
Les hores establides com a permís per a lactància podran de mutu acord acumular-se mitjançant el gaudi d'un mes de permís retribuït, o la proporció que corresponga en funció del període d'alta de la mare després del part, fins que el fill complisca nou mesos.  
Qui, per raons de guarda legal, haja de cuidar directament algun menor de sis anys o un discapacitat físic, psíquic o sensorial, que no exercisca activitat retribuïda, tindrà dret a una reducció de la seua jornada de treball, amb la disminució proporcional de salari entre almenys un terç i un màxim de la meitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valer-se per si mateix, i que no exercisca activitat retribuïda.  
La concreció horària i la determinació del període de gaudi del permís de lactància i de la reducció de jornada previst en este article correspondran al personal, dins de la seua jornada ordinària.  
El treballador o treballadora haurà de preavisar amb quinze dies d'antelació, la data en què s'incorporarà a la seua jornada ordinària.  
Capítol IX  
Article 50. Drets sindicals  
Els comités d'empresa, els delegats de personal i les seccions sindicals tindran, entre altres, els drets i les funcions següents:  
a) Ser informat, prèviament, de totes les sancions imposades en el seu centre de treball per faltes lleus, greus i molt greus.  
b) Conéixer, trimestralment almenys, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistres, els estudis periòdics o especials del medi ambient laboral i els mecanismes de prevenció que s'utilitzen.  
c) De vigilància en el compliment de les normes vigents en matèria laboral, de Seguretat Social i ocupació, i també la resta dels pactes, condicions i usos de l'empresari en vigor, i formular si és necessari les accions legals pertinents davant de l'empresari i els organismes o tribunals competents.  
d) De vigilància i control de les condicions de salut laboral en l'exercici del treball en l'empresa amb les particularitats que preveu en este sentit l'article 19 de l'Estatut dels Treballadors.  
Garanties dels representants del personal  
A més de les garanties que prevenen els apartats a), b), c)i d) de l'article 63 de l'Estatut dels Treballadors, els representants del personal disposaran d'un crèdit d'hores mensuals retribuïdes d'acord amb la següent escala:  
De 0 a 25 treballadors: 15 hores.  
De 26 a 50 treballadors: 20 hores.  
De 51 a 100 treballadors: 25 hores.  
De 101 a 250 treballadors: 30 hores.  
De 251 en endavant: 40 hores.  
La utilització del crèdit tindrà dedicació preferent amb l'única limitació de l'obligació de comunicar prèviament el seu inici i també la incorporació al treball en el moment de produir-se.  
El crèdit d'hores mensuals retribuïdes per als representants podrà acumular-se en un o diversos delegats; haurà de ser comunicat amb l'antelació suficient.  
Així mateix es facilitaran taulers d'anuncis perquè, sota la responsabilitat dels representants sindicals, es col·loquen aquells avisos i comunicacions que calga efectuar i es creguen pertinents. Els dits taulers es distribuiran en els punts i llocs visibles per a permetre que la informació arribe fàcilment als treballadors.  
Seccions sindicals  
Les empreses respectaran els drets de tot el personal a sindicar-se lliurement. Permetran que el personal afiliat a un sindicat puga realitzar reunions, arreplegar quotes i distribuir informació sindical fora de les hores de treball sense pertorbar l'activitat normal.  
No podrà condicionar l'ocupació del personal el fet que estiga o no afiliat o renuncie a la seua afiliació sindical i tampoc podrà incomodar-lo o perjudicar-lo de cap altra forma, a causa de la seua afiliació o activitat sindical.  
En els centres de treball hi haurà taulers d'anuncis on els sindicats implantats podran inserir les seues comunicacions.  
Els sindicats o les confederacions podran establir seccions sindicals en els centres de treball o agrupacions provincials (entenent-se que tenen esta consideració els que figuren com a tals en els processos electorals).  
La representació de les seccions sindicals serà exercida per un delegat sindical, que haurà de ser personal en actiu del centre de treball respectiu.  
La funció del delegat sindical serà la de defendre els interessos del sindicat o confederació a què representa i dels seus afiliats, en el centre de treball i servir d'instrument de comunicació, entre el seu sindicat o confederació i l'empresa, d'acord amb les funcions reflectides en la LOLS. A requeriment del delegat sindical, l'empresa descomptarà en la nòmina mensual del personal l'import de la quota sindical corresponent, amb l'autorització prèvia del personal afiliat.  
Les empreses i les organitzacions sindicals més representatives podran acordar sistemes que permeten la realització de les tasques sindicals en favor d'un determinat nombre de treballadors/as que pertanguen a alguna de les organitzacions mencionades.  
Els delegats sindicals gaudiran dels mateixos drets i garanties que els representants dels treballadors en els comités de centre o delegats de personal.  
Assemblees  
Els delegats de personal, comités d'empresa, seccions sindicals o el 20 per cent del total de la plantilla, en aquells centres de treball de més de 50 treballadors/as i el 30 per cent en els de menys de 50 treballadors/as, podran convocar reunions amb un mínim d'antelació de 24 hores, amb comunicació prèvia a l'empresa, dins d'hores de treball, i amb un màxim anual per a la seua realització de 50 hores, no podran acumular de mes en mes i amb un límit de 10 hores mensuals. La comunicació expressarà l'ordre del dia dels temes a tractar.  
Meses negociadores  
Als representants electes del personal que participe en les Comissions Paritària o Negociadora del Conveni, els seran concedits permisos retribuïts a fi de facilitar-los la seua labor negociadora i durant el transcurs de les dites negociacions.  
Capítol X  
Article 51. Règim disciplinari  
El personal podrà ser sancionat per les empreses, en virtut d'incompliments laborals, d'acord amb la graduació de faltes i sancions següents:  
a) Faltes lleus.  
1. El retard i la negligència en el compliment de les seues funcions, així com la indeguda utilització dels locals, materials o documents de l'empresa, llevat que per la seua manifesta gravetat, puga ser considerada com a falta greu.  
2. L'absència de comunicació amb la deguda antelació de la falta d'assistència al treball per causa justificada, llevat que es prove la impossibilitat de fer-ho  
. 3. Les faltes repetides de puntualitat sense causa justificada de tres a cinc al mes.  
4. La negativa rotunda a passar la revisió medica, recollida en l'art. 30 del present conveni.  
5. Fumar durant la prestació del servici fora dels llocs permesos.  
6. L'ús de telèfon mòbil per a assumptes privats en la jornada laboral.  
b) Faltes greus.  
1. La falta de disciplina en el treball.  
2. La falta d'assistència al lloc de treball sense causa justificada.  
3. Les faltes repetides de puntualitat sense causa justificada durant més de cinc dies i menys de deu al mes.  
4. L'abandó del lloc de treball sense causa justificada.  
5. La reincidència en la comissió d'una falta lleu encara que siga de diferent naturalesa dins d'un mateix trimestre, sempre que es produïsca sanció per eixe motiu.  
6. Utilitzar la roba de treball fora del centre sense autorització.  
c) Faltes molt greus.  
1. Donar a conéixer el procés patològic i la intimitat del resident.  
2. El frau, la deslleialtat i l'abús de confiança en les gestions encomanades i qualsevol conducta constitutiva de delicte dolós.  
3. La falta d'assistència al treball no justificada durant més de tres dies al mes.  
4. Les faltes reiterades de puntualitat no justificades durant mes de 10 dies al mes, o durant mes de 30 dies en el trimestre.  
5. Els maltractaments de paraula o obra, psíquics o morals, infringits als residents, usuaris, companys de treball de qualsevol categoria, així com als familiars de qualsevol d'ells i l'abús d'autoritat.  
6. L'obtenció de beneficis econòmics o en espècie dels usuaris del centre.  
7. Apropiar-se d'objectes, documents, material, etc. dels usuaris, del centre o del personal.  
8. La negligència en l'administració de la medicació.  
9. La competència deslleial, en el sentit de promoure, induir o suggerir a familiars el canvi de residència, així com la derivació de residents al mateix domicili del personal o de particulars i igualment fer públiques les dades personals i/o els telèfons dels residents o familiars a persones alienes a la residència.  
10. L'assetjament sexual, derivat dels actes i conductes, verbals o físiques, de naturalesa sexual ofensives dirigides a qualsevol persona de l'empresa. Serà de màxima gravetat aquelles que siguen exercides des de posicions de direcció o jerarquia, les realitzades cap a persones amb contracte no indefinit, o les de represàlies contra les persones que hagen denunciat.  
11. Negar-se acollir-se a l'excedència per a integrar-se en un programa de tractament o el seu abandó; arreplegat en l'article 30 de Salut Laboral.  
Sancions  
Les sancions que podran imposar-se en funció de la qualificació de les faltes seran les següents:  
Per faltes lleus:  
. Amonestació per escrit.  
. Suspensió d'ocupació i sou fins a tres dies.  
. Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
Per faltes greus:  
. Suspensió d'ocupació i sou de tres dies a un mes.  
. Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
Per faltes molt greus:  
. Suspensió d'ocupació i sou d'un a tres mesos.  
. Acomiadament.  
Article 52. Tramitació i prescripció  
Les sancions es comunicaran motivadament i per escrit a la persona interessada perquè en prenga coneixement i efectes, i es notificarà al comité d'empresa o delegats de personal.  
Per a la imposició de sancions per falta molt greu serà preceptiva la instrucció d'expedient sumari. Este expedient s'incoarà amb coneixement previ de la infracció, i s'enviarà a la persona interessada plec de càrrecs amb exposició succinta dels fets suposadament constitutius de falta. Este expedient es traslladarà al comité d'empresa o delegats de personal perquè ambdues parts i en el termini de cinc dies puguen manifestar a la direcció el que consideren convenient per a l'esclariment dels fets. Una vegada transcorregut el dit termini i encara que els representants del personal, el treballador o ambdós no hagen fet ús del dret que se'ls concedix a formular al·legacions, es procedirà a imposar al treballador la sanció que es crega oportuna, d'acord amb la gravetat de la falta i allò que s'ha estipulat pel present conveni.  
És absolutament indispensable la tramitació d'expedient contradictori per a la imposició de sancions, siga quina siga la seua gravetat, quan es tracte de membres del comité d'empresa, delegats de personal, tant si es troben en actiu dels seus càrrecs sindicals com si encara es troben en el període reglamentari de garanties.  
Les faltes lleus prescriuran als deu dies, les greus als vint i les molt greus als seixanta, a partir de la data en la qual es té coneixement i en tot cas als sis mesos d'haver-se comés.  
Article 53. infraccions de l'empresa  
Són infraccions laborals de l'empresa les accions o omissions contràries a les disposicions legals en matèria de treball, al conveni col·lectiu i la resta de normes d'aplicació.  
Se sancionarà l'obstaculització a l'exercici de les llibertats públiques i dels drets fonamentals.  
Es tramitaran d'acord amb la normativa vigent.  
Capítol XI  
Solució extrajudicial de conflictes laborals  
Article 54. Adhesió a l'acord per a la solució extrajudicial de conflictes laborals, a la Comunitat Valenciana  
1. Les organitzacions sindicals, Unió General de Treballadors del País Valencià (UGT-PV) i Confederació Sindical de Comissions Obreres del País Valencià (CC OO-PV), d'una part i les organitzacions empresarials Confederació Interprovincial d'Empresaris de la Regió Valenciana (CIERVAL) i Confederació d'Empresaris de la Petita i Mitjana Empresa de la Comunitat Valenciana (Cepymev) d'una altra, van subscriure l'.Acord sobre solució extrajudicial de conflictes laborals a la Comunitat Valenciana..  
2. L'article 4 declara .l'aplicabilitat de l'acord en cada un dels sectors o empreses afectades per este.  
3. L'article 2 diu que .sense perjudici de l'eficàcia directa de l'acord, les organitzacions firmants es comprometen a difondre'l i promoure la inclusió de clàusules d'exprés sotmetiment en els textos dels convenis col·lectius que es firmen en l'àmbit d'aplicació de l'acord.  
4. En aplicació dels preceptes mencionats, i de conformitat amb l'article 83.3 del Text Refós de la Llei de l'Estatut dels Treballadors les parts firmants d'este document, que acrediten disposar de la representativitat exigida per la llei per haver complit els requisits legals, acorden ratificar en la totalitat i sense condicionament l'.Acord sobre solució extrajudicial de conflictes laborals., així com el seu reglament d'aplicació, i hi vinculen en conseqüència la totalitat dels treballadors i empresaris inclosos en l'àmbit territorial i funcional que representen.  
5. Les parts acorden subjectar-se íntegrament als òrgans de mediació i arbitratge establits en l'acord mencionat.  
Annex II  
Assimilacions  
Es descriuen a continuació diverses categories professionals que, a efectes econòmics, quedaran assimilades als grups següents:  
GRUP A2  
. director mèdic.  
. director administratiu.  
. Metges especialistes.  
. Subdirector mèdic.  
. Subdirector administratiu.  
. Farmacèutic.  
. Advocat. . Economista.  
. Arquitecte.  
. Biòleg.  
. Auditor.  
. Odontòleg.  
. Psicòleg.  
. Sociòleg.  
GRUP B  
. Cap de secció.  
. Cap de compres.  
. Cap de taller. . Assistent social  
. ATS/DUE  
. Dietista.  
GRUP C  
. Cap de magatzem, economat, bugaderia, roper, planxa.  
. Cap de bar, restaurant.  
. Gravador de dades.  
. Auxiliar de clínica . Oficial oficis diversos (electricista, llanterner, obrer, pintor).  
. Comptable.  
. Conductor.  
GRUP D  
. Animador.  
. Auxiliar sanitari.  
. Dependent de farmàcia.  
. Conserge. . Costurera.  
. Cambrer planta (els que actualment realitzen funcions d'atenció directa al resident tindran la categoria de Gerocultor).  
GRUP E  
. Ascensorista.  
. Neteja.  
. Marmitó.  
. Fregador. . Mosso de servicis diversos.  
. Telefonista.  
. Porter, vigilant.  
Annex III  
Definició de categories  
Àrea assistencial  
Subdirector/a  
Actuarà sota la dependència directa del director del centre.  
Assumirà en absència del director les següents funcions:  
1. Coordinació dels equips de treball.  
2. Serà el responsable del bon funcionament del centre.  
3. Realitzarà i/o supervisarà els torns i plantilles de personal.  
4. Vetlarà pel benestar dels usuaris del centre.  
5. Coordinarà i gestionarà les compres de subministraments.  
6. Prendrà les decisions administratives necessàries.  
7. En general, totes aquelles activitats no especificades anteriorment que li siguen demanades i que tinguen relació amb la direcció del centre.  
Metge/metgessa = metges especialistes (geriatres, rehabilitadors, etc.)  
1. Fer el reconeixement mèdic a cada nou usuari i omplir la corresponent història mèdica, i certificats professionals, on contaran les indicacions del tipus de vida més acord, la rehabilitació necessària i el tractament que cal seguir, si fa falta.  
2. Atendre les necessitats assistencials dels usuaris. Fer els exàmens mèdics, diagnòstics, prescriure els tractaments més acords en cada cas per a portar a terme les teràpies preventives, assistencials i de rehabilitació dels diagnòstics clínics i funcionals dels residents del centre.  
3. Dirigir el programa de mobilització i rehabilitació dels usuaris, fixant en equip els programes que cal desenvolupar de forma individual i en grup. Fer el seguiment i avaluar els programes conjuntament amb l'equip format per totes les persones que intervenen.  
4. Assistir el personal destinat al centre en els casos de necessitat i urgència.  
5. Com a màxim responsable del seu departament mèdic, en el cas que el centre no puga tractar degudament als usuaris, derivar-los a un centre hospitalari o de salut.  
6. Participar en la comissió de supervisió i seguiment de l'usuari quant a les necessitats assistencials i de vida diària dels residents i dels usuaris del centre de dia, la qual cosa farà en col·laboració amb el director, l'assistent social, el psicòleg i altres professionals, d'acord amb la situació física dels usuaris, els objectius a aconseguir i les característiques del centre.  
7. Programar i supervisar els menús i les dietes alimentàries dels residents o usuaris.  
8. Supervisar el treball del personal.  
9. Supervisar l'estat sanitari de les dependències del centre.  
10. En general, totes aquelles activitats no especificades que se li demanen d'acord amb la seua titulació i professió.  
Psicòleg/psicòloga  
El psicòleg és l'especialista en l'estudi de la conducta humana, observen el desenvolupament humà i la seua evolució intel·lectual, emotiva i social.  
També realitza un treball de prevenció d'alteracions psíquiques i problemes de socialització, aplicant teràpies tant individuals com de grup a aquelles persones que presenten problemes psicològics d'origen divers  
Funcions:  
1. Realitzar els tractaments psicoterapèutics, tant individuals como de grup a tots els residents.  
2. Seguiment i avaluació de l'aplicació del tractament que es realitze.  
3. Dirigir amb l'equip interdisciplinar en l'elaboració de les valoracions psicològiques i en l'atenció que necessiten els residents.  
4. Realitzar el programa d'estimulació cognitiva.   
5. Fomentar la integració i participació dels residents en la vida del centre i en l'entorn.  
6. Docència i accions formatives relacionades amb l'àmbit de la psicologia.  
Altres titulats superiors  
Totes aquelles activitats que se li demanen d'acord amb la seua titulació i professió.  
Supervisor/a  
Exercirà la responsabilitat de la supervisió del personal al seu càrrec, distribuir les activitats i els torns de les persones que té assignades i vigilar també el bon ús i l'economia dels materials, utillatge, ferramentes i maquinària al seu càrrec, procedir al recompte i inventari d'estos.  
Funcions.  
1. Exercir la responsabilitat de l'organització diària del treball dels professionals al seu càrrec.  
2. Mantindre relacions i contactes operatius amb l'equip d'atenció primària i especialitzada.  
3. Mantindre relacions i contactes amb farmàcies i proveïdors de material sanitari, i proposar les comandes que estime necessàries.  
4. Coordinar i atendre totes les activitats encaminades a cobrir les necessitats dels usuaris en l'aspecte sanitari.  
5. Coordinar i supervisar els planes d'atencions d'infermeria amb els objectius de l'àrea.  
6. Comunicar al seu immediat superior les incidències o anomalies observades en l'exercici de les seues funcions.  
7. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals.  
ATS/DUE  
1. Vigilar i atendre els residents, les seues necessitats generals, humanes i sanitàries, especialment en el moment en què estos necessiten els seus servicis.  
2. Preparar i administrar els medicaments segons les prescripcions facultatives, específicament els tractaments.  
3. Prendre la pressió sanguínia, el pols i la temperatura.  
4. Col·laborar amb els metges preparant el material i medicaments que hagen de ser utilitzats.  
5. Ordenar les històries clíniques, anotar les dades relacionades amb la pròpia funció que haja de figurar.  
6. Atendre el resident en llit per malaltia, efectuar els canvis de postures prescrits, controlar el servici de menjades als malalts i subministrar directament a aquells pacients l'alimentació dels quals requerisca instrumentalització (sonda nasogàstrica, sonda gàstrica, etc.).  
7. Controlar la higiene personal dels residents i també els medicaments i aliments que estos tinguen en les habitacions.  
8. Atendre les necessitats sanitàries que tinga el personal que treballa en el centre i siguen de la seua competència.  
9. Col·laborar amb els fisioterapeutes en les activitats, el nivell de qualificació de les quals siga compatible amb la seua titulació d'ATS/DUE quan les seues funcions específiques ho permeten.  
10. Realitzar les comandes de farmàcia, analítica i radiologia en aquells centres on no hi haja especialista.  
11. Vigilar i atendre l'execució de les activitats de tipus físic rebudes pel metge, observant les incidències que puguen presentar-se durant la seua realització.  
12. En general, totes aquelles activitats no especificades anteriorment que li siguen demanades i que tinguen relació amb l'anterior.  
13. Si se li requerix per la direcció, acompanyarà el resident quan haja de ser traslladat a centres sanitaris.  
Treballador/a social  
1. Planificar i organitzar el treball social del centre per mitjà d'una adequada programació d'objectius i racionalització de treball. Col·laborar i realitzar aquells estudis encaminats a investigar els aspectes socials relatius als residents.  
2. Executar les activitats administratives i realitzar els informes socials dels residents i els que li siguen encomanats per la direcció del centre, facilitar informació sobre els recursos propis, aliens i efectuar la valoració de la seua situació personal, familiar i social.  
3. Realitzar els tractaments socials per mitjà del servici social de cada cas i de grup a tots els residents.  
4. Fomentar la integració i participació dels residents en la vida del centre i del seu entorn.  
5. Coordinar els grups de treball i activitats, d'animació sociocultural.  
6. Participar en la comissió tècnica.  
7. Realitzar les gestions necessàries per a la resolució de problemes socials que afecten els residents, principalment amb les entitats i les institucions locals.  
8. Participar amb l'equip multiprofesional o departament mèdic en l'elaboració de les orientacions o de l'atenció que necessiten els residents.  
9. Participar en l'assignació i canvi d'habitacions i taules del menjador amb el departament d'infermeria i la direcció.  
10. Visitar els residents malalts.  
11. En general, totes aquelles activitats no especificades anteriorment que li siguen demanades i que tinguen relació amb l'anterior.  
Fisioterapeuta  
1. Realitzar els tractaments i tècnica rehabilitadores que es prescriguen.  
2. Participar, quan se li demane, en l'equip multiprofesional del centre per a la realització de proves o valoracions relacionades amb la seua especialitat professional.  
3. Fer el seguiment i l'avaluació de l'aplicació de tractament que es realitze.  
4. Conéixer, avaluar i informar, i canviar si és el cas, l'aplicació de tractament de la seua especialitat, quan es donen, per mitjà de la utilització de recursos aliens.  
5. Conéixer els recursos propis de la seua especialitat en l'àmbit territorial  
6. Participar en juntes i sessions de treballs que es convoquen en el centre.  
7. Col·laborar en les matèries de la seua competència en els programes que es realitzen de formació i informació a les famílies dels afectats i institucions.  
8. Assessorar els professionals que ho necessiten sobre pautes de mobilitzacions i tractaments en què tinguen incidència les tècniques fisioterapèutiques.  
9. Assistir a les sessions que es facen en els centres per a la revisió, el seguiment i l'avaluació de tractaments.  
10. En general, totes aquelles activitats no especificades anteriorment que li siguen demanades i que tinguen relació amb l'anterior.  
Terapeuta ocupacional  
1. Participar en el pla general d'activitats del centre.  
2. Realitzar activitats auxiliars de psicomotricitat, llenguatge, dinàmica i rehabilitació personal i social als residents.  
3. Col·laborar en el seguiment o l'avaluació del procés recuperador o assistencial dels residents del centre.  
4. Participar en les àrees d'oci i temps lliure de l'usuari del centre.  
5. Col·laborar en les matèries de la seua competència en els programes que es realitzen de formació i informació a les famílies dels usuaris i a les institucions.  
6. En general, totes aquelles activitats no especificades anteriorment que li siguen demanades i que tinguen relació amb l'anterior.  
TASOC (tècnic d'animació sociocultural)  
Tècnics en activitats socioculturals que han de realitzar la seua activitat en el .sector servicis., en el subsistema d'organització de l'oci i/o en àmbit educatiu, intervenint de forma qualificada en activitats culturals, socials, educatives i recreatives.  
Funcions:  
1. Conéixer, proposar i fer operatius els processos d'intervenció cultural en les seues vessants de gestió i educativa.  
2. Establir relacions entre els àmbits cultural i educatiu amb els processos socials i econòmics.  
3. Accedir a les fonts d'informació i procediments per a obtindre recursos necessaris i posar en marxa processos culturals.  
4. Coordinació amb professionals de diversa qualificació a l'hora de dissenyar i implementar estratègies d'intervenció cultural.  
5. Execució i pressupostació de projectes i programes diversos, així com realització dels informes i avaluacions pertinents.  
6. Realització de projectes i programes específics.  
7. Fomentar el desenvolupament integral dels usuaris per mitjà de l'acció ludicoeducativa.  
8. Desenvolupar i executar les diverses tècniques d'animació, individuals i/o grupals, que impliquen als usuaris en l'ocupació del seu temps lliure, i promoure així la seua integració i desenvolupament personal i grupal.  
9. Motivar els residents sobre la importància de la seua participació per a aconseguir la seua integració i relació positiva amb l'entorn.  
10. Responsabilitat davant de qualsevol incidència que sorgisca, en qualsevol tipus de labor pròpia o dels animadors socioculturals.  
11. Reunions periòdiques amb la resta de l'equip, així com amb els responsables dels diferents centres on es realitze la labor d'animació sociocultural.  
12. Coordinació del voluntariat i alumnes en pràctiques d'animació sociocultural.  
13. Docència, xarrades i ponències que guarden relació amb esta categoria professional.  
14. Participar en el pla general d'activitats i pressupostos dels diferents centres.  
15. Coordinar els grups de treball, activitats i pressupostos d'animació sociocultural.  
16. Comunicar al seu immediat superior les incidències o anomalies observades en el desenvolupament de les seues funcions.  
17. En general, totes aquelles activitats no especificades anteriorment i que tinguen relació amb l'anterior.  
Auxiliar d'infermeria/gerocultor  
Serà el treballador o treballadora que posseïsca la titulació oficial d'auxiliar d'infermeria o el certificat de formació professional de primer grau de branca sanitària o cicle formatiu equivalent, o haver aprovat l'especialitat completa del curs d'auxiliar d'infermeria en geriatria del Servici Valencià d'Ocupació i Formació   
Sota la dependència del director del centre o persona que determine, té com a funció la d'assistir l'usuari de la residència en la realització de les activitats de la vida diària que no puga realitzar ell sol, a causa de la seua incapacitat, i efectuar aquells treballs encaminats a la seua atenció personal i del seu entorn.  
Entre altres s'indica:  
1. Higiene personal de l'usuari.  
2. Segons el pla funcional de les residències, haurà d'efectuar la neteja i el manteniment dels utensilis del resident, fer els llits, arreplegar la roba i portar-la a bugaderia i col·laborar en el manteniment de les habitacions.  
3. Donar de menjar a aquells usuaris que no puguen fer-ho per si mateixos. En este sentit, s'ocuparà també de la recepció i distribució de les menjades als usuaris.  
4. Realitzar els canvis de postura i aquells servicis auxiliars que d'acord amb la seua preparació tècnica li siguen encomanats.  
5. Comunicar les incidències que es produïsquen sobre la salut dels usuaris.  
6. Netejar i preparar el mobiliari, els materials i els aparells de la farmaciola.  
7. Acompanyar l'usuari en les eixides, passejos, gestions, excursions, jocs i temps lliure en general. Col·laborar amb l'equip de professionals per mitjà de la realització de tasques elementals que complementen els servicis especialitzats d'aquells, per a propiciar l'autonomia personal del resident i la seua inversió en la vida social.  
8. En totes les relacions o activitats amb el resident, procurar complementar el treball assistencial, educatiu i formatiu que reben dels professionals respectius.  
9. Actuar en coordinació i sota la responsabilitat dels professionals dels quals depenguen directament.  
10. Guardar absolut silenci sobre els processos patològics que sofrisquen els residents, així com assumptes referents a la seua intimitat.  
11. En general, totes aquelles activitats que no s'han especificat abans i li siguen encomanades, que estiguen incloses en l'exercici de la seua professió i preparació tècnica, i que tinguen relació amb les assenyalades anteriorment.  
Àrea administrativa  
Oficial administratiu/iva  
És el personal que actua a les ordres dels òrgans directius del centre i té al seu càrrec un servici determinat dins del qual, amb iniciativa i responsabilitat, amb un altre personal o sense a les seus ordres, realitza treballs que exigisquen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de forma manual o mecanitzada.  
Es consideren inclosos en esta categoria els caixers de cobraments i pagaments sense firma, que perceben plus de menyscapte de diners.  
En general, totes aquelles activitats no especificades anteriorment que li siguen demanades i que tinguen relació amb això.  
Auxiliar administratiu/iva  
És el personal que, amb iniciativa i responsabilitat restringida i subordinada als òrgans directius del centre, realitza funcions de: mecanografia, arxiu i altres activitats de tècniques administratives.  
En general, totes aquelles activitats no especificades anteriorment que li siguen demanades i que tinguen relació amb això.  
Àrea de manteniment  
Oficial de manteniment  
És el responsable directe de l'explotació i manteniment de totes les instal·lacions del centre, programa el treball a realitzar, el realitza directament i ordena la seua execució als auxiliars i ajudants de servicis tècnics.  
1. Controlar les visites i el treball realitzat per les firmes contractades per al manteniment d'aquelles instal·lacions on estiga establit.  
2. Realitzar les operacions reglamentàries definides en els reglaments de les instal·lacions o en les instruccions tècniques que les despleguen, i que els valors corresponents dels diferents paràmetres es mantinguen dins dels límits exigits a estos.  
3. Elaborar plans de manteniment d'aquells oficis que específicament no es definixen legalment.  
4. Guardar i custodiar els llibres de manteniment, manual d'instruccions, llibre de visites establits en la legislació vigent o els que en un futur puguen establir-se. Anotar les operacions que es realitzen en les instal·lacions i revisar les que execute personal de firmes aliens al centre.  
5. Atendre les sales de màquines, les instal·lacions, els quadres elèctrics, transformadors, taller i aquells materials que no li siguen propis.  
6. Controlar el muntatge, funcionament i desmuntatge d'estrades, escenaris, seients, projector de cine, altaveus, etc. que siguen necessaris per al normal desenvolupament d'activitats del centre.  
7. Realitzar totes les funcions que tinguen assenyalades els oficials dels servicis tècnics, i com a encarregat d'este departament, responsabilitzar-se directament dels treballs efectuats i de la seua distribució, de la realització i compliment de les ordres que li done l'empresa, de rebre els comunicats d'avaries dels respectius caps de secció.  
8. Tindre en compte que el personal al seu càrrec complisca amb regularitat la seua activitat professional i comunicar a la direcció les faltes que veja.  
9. En l'exercici del seu càrrec, donar les màximes facilitats per a l'obtenció d'una perfecta formació professional.  
Conductor/a  
Conduir els vehicles automòbils i executar com a mecànics conductors, tota classe de reparacions que no requerisquen elements de taller.  
Jardiner/a  
Arreglar, conservar i mantindre els jardins i horts de la institució, netejar la urbanització i fer la vigilància d'exteriors durant el dia.  
Auxiliar de manteniment  
1. És el personal que realitza, directament o amb l'ajuda dels ajudants, les operacions d'explotació i manteniment del centre, les seues instal·lacions i exteriors, fa el muntatge, l'ajust i la posada al punt de tota classe d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i semblants, etc.  
2. Neteja les sales de maquines, instal·lacions, quadres electrònics, transformadors, taller, etc.  
3. Fa el muntatge de tarimes, estrades, escenaris, seients, fa la posada en funcionament d'altaveus, equips de música, projecció, etc. per al normal desenvolupament de les activitats en el centre.  
4. Realitza les menudes operacions en els dispositius de les instal·lacions mencionades i en els aparells portàtils considerats com a utillatge.  
5. Realitza els treballs de paleta, planxisteria, pintura, fusteria, etc. que són necessaris per al manteniment de les instal·lacions de l'edifici.  
6. Realitza les comprovacions periòdiques en les maquines o instal·lacions marcades en els reglaments i instruccions tècniques d'estos, fa que els valors definitius en aquells es troben dins dels limites permesos.  
7. Ompli amb la seua lletra els comunicats de treball i les fitxes de revisió o verificació de cada instrument reparat per a la correcta marxa del servici.  
8. Podrà realitzar funcions recollides en les categories de conductor i jardiner, en este cas percebrà el complement reflectit en les taules salarials. Les funcions de jardineria i conducció no podran superar en cap cas el 40% de la jornada de treball.  
Ajudant d'oficis diversos  
És el personal les funcions del qual són, sense una especialització concreta, la polivalència de les tasques elementals pròpies del seu nivell,  
Àrea d'hostaleria  
Cuiner/a  
1. Com a responsable del departament, s'ocuparà de l'organització, distribució i coordinació de tot el personal adscrit a la cuina així com de l'elaboració i condimentació de les menjades, amb subjecció al menú i règims alimentaris que proposarà per a la seua aprovació a la direcció del centre i supervisió del departament mèdic.  
2. Supervisar els servicis ordinaris, especials i extraordinaris que diàriament es comuniquen.  
3. Disposar, entre el personal de cuina, el muntatge dels carros amb els menús elaborats.  
4. Vigilar el rebost cada dia, mirant de subministrar els articles d'este al magatzem, vigilant el seu estat, que s'encarregarà de traure, a mesura que es necessite per a la seua confecció dels diferents servicis que s'han de realitzar.  
5. Recomptar les existències amb els administradors de les residències, comunicar a la direcció les faltes que veja i tindre en compte que el personal al seu càrrec complisca amb la seua activitat professional, vigilar també la seua higiene i uniformitat.  
6. Realitzar totes aquelles funcions que sense especificar, estiguen d'acord amb el seu lloc de treball i qualificació professional.  
7. Supervisar el manteniment, en perfectes condicions de neteja i funcionament de la maquinària i utensilis propis del departament com ara: safates, forns, fregidora, extractors, filtres, talladores, olles, etc.  
Marmitó/fregadora  
1. Sota les ordres del cuiner/a realitzaran la preparació dels queviures per al seu condiment, l'encesa i el manteniment del forn i de les llars, així com muntar i desmuntar els carros de menjades i netejar-los.  
2. La neteja de les eines de cuina i menjador, realitzar les tasques pròpies de menjador-office, muntar i desmuntar les taules dels menjadors, netejar-les, netejar la vaixella de planta, i totes les funcions relacionades amb les dites tasques, posant un atenció especial en l'ús dels materials encomanats.  
Àrea de servicis generals  
Governanta  
1. Organitzar, distribuir i coordinar els servicis de menjador o office, bugaderia, llenceria i neteja.  
2. Supervisar l'activitat del personal al seu càrrec, distribuir les activitats i els torns de les persones que té assignades i vigilar també el bon ús i economia dels materials, utillatge, ferramentes i maquinària al seu càrrec, procedir al recompte i inventari d'estos.  
3. En coordinació amb el departament de cuina, es responsabilitzarà de la bona marxa del servici de menjador, distribució de menjades, control de règims, servicis especials, muntatge, neteja i retirada del servici.  
4. Tindre coneixement del nombre de servicis diaris realitzats en el departament.  
5. En coordinació amb el personal d'infermeria i comptant amb el personal que té adscrit, portar el control del bon estat dels aliments que els residents tinguen en les habitacions.  
6. En els centres, les menjades dels quals es realitzen per mitjà de concert amb tercers, col·laborar en la confecció de menús i supervisar les condicions sanitàries de les dependències i aliments servits.  
7. Vigilarà el compliment de la labor professional del personal al seu càrrec així com de la seua higiene i uniformitat.  
8. Supervisar, quan hi haja contracte de neteja, el bon funcionament dels servicis contractats.  
9. Si per necessitats peremptòries o imprevisibles la normal activitat del centre ho requerix, col·laborar en les activitats pròpies del personal a les seues ordres.  
Porter/a-recepcionista  
1. És el personal les funcions del qual consistixen en la recollida i el lliurament de correspondència, orientació al públic, atenció de centraletes telefòniques ocasionalment, vigilància dels punts d'accés i tasques de porteria.  
2. Col·labora excepcionalment amb el personal en aquelles tasques que, pel seu excés de pes no puga realitzar este personal només.  
3. Ompli els comunicats d'entrada i eixida dels residents quan estes es produïsquen per permisos o vacances.  
4. Arxivarà les peticions d'eixida o retard en l'arribada dels residents segons es recull, en el reglament de règim interior de la residència.  
5. Ajuda a aquells residents que ho necessiten en el trasllat d'equipatge fins a i des de les habitacions exercint un obligat i discret control dels paquets que porten al centre les persones que tinguen accés. També el control d'entrades i eixides del personal.  
6. Manté el règim establit per la direcció per a l'accés de residents i visitants a les diferents dependències de la institució.  
7. Es fa càrrec dels comunicats d'avaries i els trasllada al servici de manteniment.  
8. Té al seu càrrec el trasllat dels residents tant dins de la institució com en els servicis d'ambulàncies, autobusos, etc.  
Netejadora  
Realitza el seu treball a les ordres immediates de la governanta o de la direcció.  
Haurà de realitzar les següents funcions:  
1. Realitzar les tasques pròpies de la neteja de les habitacions i zones comunes (llits, canvis de roba, finestrals i balcons, mobiliari, etc.) procurant ocasionar tan poques molèsties com puga als residents.  
2. Comunicar al seu cap immediat les incidències o anomalies observades en el desenvolupament de la seua tasca (avaries, deterioraments, desordre manifest, aliments en males condicions, etc.).  
Bugadera/planxadora  
Realitza el seu treball a les ordres immediates de la governanta o de la direcció.  
Haurà de realitzar les següents funcions:  
1. Realitzar les funcions pròpies de llavar i planxar, ús i atenció de la maquinària, tindre atenció de la roba dels residents i del centre, i donar la millor utilització als materials.  
2. Comunicar al seu cap immediat les incidències o anomalies observades en el desenvolupament de la seua tasca (avaries, deterioraments, desordre manifest, etc.).  
ANNEX IV  
BAREM  
Per cada any en l'empresa: 1.2 punts.  
Per cada any transcorregut com correllocs i corretorns: 1.2 punts.  
Per cada any transcorregut com correllocs: 0.8 punts.  
Per cada any transcorregut com corretorns: 1 punt.  
Títols i diplomes amb què se sol·licita.  
A) Cada curs de 40 hores lectives: 1 punt.  
B) Cada curs de més de 40 hores lectives: 3 punts.  
C) FP1: 6 punts.  
D) FP1 i un any d'antiguitat: 8 punts.  
ANNEX V  
DOCUMENTACIÓ DESVINCULACIÓ  
S'acorda requerir a les empreses sol·licitants de la clàusula de desvinculació, almenys la documentació següent en fotocòpies compulsades per a documents públics i firmada pel representant legal de l'empresa en els documents privats, que s'hauran d'enviar amb la sol·licitud corresponent:  
. Ingressos dels dos anys anteriors  
. Model 190 de los dos anys anteriors  
. Model 347 de los dos anys anteriors  
. Liquidacions d'IVA i ingressos trimestrals dels dos anys anteriors  
. TC1 y TC2 corresponents als dos anys anteriors  
. Organigrama de personal amb especificació del nombre de plantilla per cada categoria.  
. Balanç dels dos anys anteriors  
. Liquidació de l'Impost de Societats dels dos anys anteriors  
. Compte d'explotació dels dos anys anteriors  
. Subvencions (si és el cas) rebudes d'administracions públiques en els dos anys anteriors.  
. Donacions (si és el cas) rebudes en els dos anys anteriors  
. Plec de condicions dels contractes dels quals haja resultat adjudicatària l'empresa i contractes firmats, corresponent als dits concursos, així com revisions i renovacions d'estos, tot això corresponent als cinc últims anys.  
. Llistat de contractes amb les administracions públiques, indicant la data d'inici dels servici, la data final prevista, l'import hora i el nombre de treballadors.  
. Pla de viabilitat de l'empresa en què es reculla el supòsit de desvinculació.  
. Formula de garantia dels llocs de treball.  
. I tota aquella documentació que en el transcurs de l'estudi de la desvinculació siga requerida per la Comissió Paritària.